ועדת הכספים, כנסת 16, פרוטוקול מספר 95, 2003-12-30 10:00

אברהם הירשזון: בוקר טוב, אני מבקש לפתוח את הישיבה.

אברהם הירשזון: הנושא הראשון על סדר היום הוא הצעת תקציב ועדת הבחירות המרכזית לכנסת השבע-עשרה.

אברהם הירשזון: כפי שידוע לכולנו, ועדת הבחירות המרכזית יושבת על המדוכה כל הזמן ועוסקת כל הזמן בנושא בחירות.

אברהם הירשזון: לכן התקציב שלה הוא שוטף.

תמי אדרי: השנה היא לא שנת בחירות ולכן יש לנו תקציב קטן מאוד, שהוא אפילו נמוך ממה שהוגש בספר התקציב והונח על שולחן הכנסת.

תמי אדרי: זה התקציב השוטף לשנה שלא מתקיימות בה בחירות.

תמי אדרי: אם חס וחלילה פתאום יהיו בחירות, אז אנחנו נבוא לכאן, בדיוק כמו בפעם הקודמת.

יעקב ליצמן: למה את אומרת "חס וחלילה"?

תמי אדרי: מבחינתי היו מספיק בחירות.

תמי אדרי: אני רוצה קצת מנוחה, להתארגן לבחירות הבאות.

תמי אדרי: לא מבחינה פוליטית.

אברהם הירשזון: בשם הוועדה אני רוצה לברך את חבר הכנסת ליצמן על הולדת הנכד.

אברהם הירשזון: מזל טוב, שיהיה לך רק אושר ונחת ובריאות, מכל הלב.

אברהם הירשזון: אנחנו משיכים עכשיו בדיון.

תמי אדרי: למעשה התקציב הזה הוא תכנית העבודה שלנו לשנה שאין בה בחירות.

תמי אדרי: הוא נדון בוועדת הכספים של ועדת הבחירות והובא לאישור הנשיאות ולאישור המליאה.

תמי אדרי: על כל סעיף וסעיף יש דברי הסבר, מה קיים באותו סעיף ומה אנחנו מתכוונים לעשות.

אברהם הירשזון: רבותי, התקציב מונח בפניכם.

אברהם הירשזון: אם לחברי הכנסת יש שאלות בנושא הזה, זה הזמן לשאול.

אברהם הירשזון: אם אין שאלות, אני מציע להצביע.

אברהם הירשזון: בעד – רוב

אברהם הירשזון: הצעת התקציב נתקבלה.

אברהם הירשזון: תודה רבה.

אברהם הירשזון: התקציב אושר.

אברהם הירשזון: אני מודה לכם מאוד.

אברהם הירשזון: תמשיכו לנהל את הבחירות בצורה מוצלחת.

תמי אדרי: תודה רבה.

אברהם הירשזון: אני עובר לנושא הבא: הצעת חוק לעידוד השקעות הון (תיקון מספר 58), התשס"ד-2003.

אברהם הירשזון: מי מציג את הנושא?

אבי פלדמן: אני מהייעוץ המשפט במשרד התעשייה, המסחר והתעסוקה.

אבי פלדמן: הצעת החוק העומדת על שולחנכם, תיקון מספר 58 לחוק לעידוד השקעות הון, מהווה הארכת תוקף של סעיפים מסוימים שלא תוקנו השנה ובעצם משלימה את הארכת התוקף לכל שנת 2003.

אבי פלדמן: אנחנו נמצאים בסופה של 2003 ואנחנו בעצם משלימים דבר שהיה צריך להיעשות כבר לפני חודשים ארוכים.

אנה שניידר: בעצם זאת חקיקה רטרואקטיבית.

אבי פלדמן: במידה רבה כן.

אברהם הירשזון: עוד יומיים זה יהיה במידה מלאה.

אבי פלדמן: התיקון של הסעיף הראשי שמקנה סמכות למינהלת מרכז ההשקעות נעשה כבר קודם במהלך השנה.

אבי פלדמן: בעצם אלה שני סעיפים שבשל תקלה טכנית, שאפשר להסביר אותה, לא הוארך מועדם עד סוף שנת 2003 מוקדם יותר יחד עם התיקון הקודם.

אבי פלדמן: כלומר, יש כאן השלמה של הארכת התוקף עד סוף שנת 2003.

יעקב ליצמן: זה מיטיב אחורה או מרע אחורה?

אבי פלדמן: זה מיטיב.

אבי פלדמן: אבל זה לא הסמכות העיקרית בקטע של מרכז ההשקעות.

אבי פלדמן: אני רוצה לדווח לוועדה שביום ראשון האחרון נתקבלה החלטת ממשלה להאריך את תוקף החוק לשנת 2004 לחצי שנה נוספת, כלומר עד יוני 2004.

אברהם-בייגה שוחט: כדי שיהיה ברור מה קורה במדינה.

אבי פלדמן: בהצעת ההחלטה נאמר שהממשלה תעבוד על רביזיה בחוק לעידוד השקעות הון.

אבי פלדמן: אם הרביזיה הזאת לא תושלם בתוך חצי שנה, הממשלה תגיש בקשה להארכה נוספת עד תום השנה, כלומר לחצי שנה נוספת.

אבי פלדמן: זאת החלטת הממשלה.

אנה שניידר: זה כבר הגיע לקריאה ראשונה?

אבי פלדמן: זה עדיין לא הגיע לקריאה ראשונה.

אברהם-בייגה שוחט: תסביר לי למה לא עובדים להיפך, למה לא מאשרים לשנה ואם תוך חצי שנה יבוא חוק חדש הוא יבטל את זה?

אברהם-בייגה שוחט: אחרת עוד חצי שנה נצטרך לשבת פה פעם נוספת.

אברהם-בייגה שוחט: כל דבר שאפשר לעשות ישר צריך לעשות עקום?

אברהם-בייגה שוחט: כך כתוב בתנ"ך?

אבי פלדמן: אני מבקש לספר לכם איך התנהלו הדברים לפני שהתקבלה החלטת הממשלה.

אבי פלדמן: משרד התעשייה, המסחר והתעסוקה הגיש בקשה להארכה לשלוש שנים, ואחרי כן קיצר אותה לשנה.

אבי פלדמן: בסיכום עם משרד האוצר, כדי שזה יעבור בהחלטת הממשלה, סוכם על חצי שנה עם אופציה לחצי שנה נוספת.

אבי פלדמן: אני יודע שזה נשמע כמו חוזה שכירות.

אבי פלדמן: זאת החלטת הממשלה.

אבי פלדמן: אני רק מתאר לכם את הלך הדברים לפני החלטת הממשלה.

גבי גולן: הממשלה מבקשת הארכה לחצי שנה בשל העובדה שיש לנו כבר טיוטה של תיקוני חקיקה והתקדמנו בה מאוד.

גבי גולן: הממשלה סבורה שבתקופת חצי השנה הקרובה יוגש לכנסת תיקון חוק כולל עם הסעיפים הנדרשים.

גבי גולן: זאת הסיבה שהממשלה ביקשה הארכה רק לחצי שנה.

אברהם הירשזון: אדוני המנכ"ל, אתה רוצה להוסיף משהו לעצם הדיון?

אברהם הירשזון: אנחנו פתחנו את הדיון, הוצגה בפנינו הצעת החוק הזאת שמבקשים לאשר אותה רטרואקטיבית, ועל זה רוצים להלביש את הצעת הממשלה להאריך את תוקף החוק בחצי שנה נוספת.

אברהם הירשזון: בבקשה גברתי היועצת המשפטית.

אנה שניידר: רק הערה.

אנה שניידר: אמנם זה לא בסמכותי כיועצת משפטית אבל בעצם פורמלית הארכה לעוד חצי שנה או שנה זה נושא חדש כי זה לא מופיע בהצעת החוק שעומדת בפני הוועדה.

אנה שניידר: כפי שאמרתי, אין זו סמכותי להעלות את הטענה.

יעקב ליצמן: למה זה נושא חדש?

אנה שניידר: זה נושא חדש מכיוון שכאן מדובר רק על הכשרה רטרואקטיבית של חוק שפג תוקפו.

יעקב ליצמן: אבל זה רק שינוי תאריכים.

אנה שניידר: אני אומרת את זה מבחינה פורמלית כי אין לי סמכות להעלות טענה כזאת, אבל זה לא מופיע בנוסח הכחול.

אנה שניידר: לכן אם הממשלה או חבר כנסת יעלו טענה על נושא חדש, זה יצטרך ללכת לוועדת הכנסת.

אנה שניידר: אם אף אחד לא יעלה טענה על נושא חדש אז הממשלה מתקנת את ההצעה.

יעקב ליצמן: הזכרת לאוצר מה להגיד.

יעקב ליצמן: תסלחי לי, אם אנחנו נרצה להאריך את זה בשנה עכשיו האוצר יגיד שזה נושא חדש.

אנה שניידר: מחובתי להעלות את האפשרות הזאת.

יעקב ליצמן: אבל זה לא נושא חדש.

יעקב ליצמן: זה רק שינוי בתאריכים.

אברהם הירשזון: חבר הכנסת ליצמן, אל תעלה את זה כנושא חדש וגמרנו.

אברהם הירשזון: אם לא תעלה טענה על נושא חדש אז אנחנו לא נתייחס לעניין.

אברהם הירשזון: אני מודה מאוד לגברתי שהעירה את תשומת לבנו לנושא הזה.

אברהם הירשזון: בבקשה אדוני המנכ"ל.

רענן דינור: אני חייב לציין שהארכת תוקף החוק בחצי שנה ללא ספק משדרת איזה ממד של אי-יציבות בכל הקשור למשקיעים ולרצון שלהם להשקיע.

רענן דינור: יחד עם זה, אנחנו מבינים היטב שזה הרע במיעוטו.

רענן דינור: אני רוצה לקוות שבמהלך חצי השנה הזאת נשכיל – קרי: משרד ראש הממשלה, משרד האוצר ואנחנו – להביא חוק שעולה בקנה אחד עם צרכי המשק לשנים הקרובות.

רענן דינור: זה יהיה תלוי במידה רבה בשיתוף הפעולה של כולם.

רענן דינור: בוודאי ידוע לכם שזמן רב אנחנו עמלים להגיע להסכמות בעניין החוק המשוכלל לעידוד השקעות הון.

רענן דינור: עד היום לא הצלחנו להגיע להשלמתו ואני מקווה שזה יקרה ברבעון הקרוב כדי שנוכל מהר ככל האפשר להודיע לציבור המשקיעים מה הם הכללים לשנים הבאות.

אלי אפללו: רציתי לשאול קודם כול, מה הסמכות של הוועדה אם היא רוצה להאריך את זה לשנה ולא לחצי שנה?

אלי אפללו: אני לא יודע מה הסמכות שלנו.

אברהם-בייגה שוחט: יש לנו סמכות מלאה.

אנה שניידר: הוועדה יכולה להאריך גם לשנתיים.

אלי אפללו: רציתי לדעת, אם אנחנו נבקש להאריך את זה לשנה מה הסמכות שלנו?

אלי אפללו: אני רוצה גם לדעת, אם לאחר תקופה של 6 חודשים מסיבה כזאת או אחרת משרד האוצר ומשרד התעשייה, המסחר והתעסוקה לא יגיעו להסכמה, מה יקרה עם החוק?

אלי אפללו: האם אנחנו באופן אוטומטי נאריך את זה בעוד חצי שנה או שהחוק ימות?

אלי אפללו: אני רוצה לדעת מה בדיוק יקרה?

אברהם הירשזון: חבר הכנסת אפללו שאל למעשה שתי שאלות.

אברהם הירשזון: בשאלה הראשונה שמעת כבר, אנחנו יכולים להאריך את זה כפי שהוועדה מחליטה.

אברהם הירשזון: בשאלה השנייה, אדוני מנכ"ל משרד התעשייה, המסחר והתעסוקה, כפי שאני מבין את שאלתו של חבר הכנסת אפללו, הוא שואל האם ההארכה בחצי שנה או בשנה מותנית בהסכמה בין משרד האוצר למשרד התעשייה, המסחר והתעסוקה.

אברהם הירשזון: זאת אומרת, רק אם הם מגיעים להסכמה מלאה אז החוק החדש יבוא; ואם הם לא מסכימים, האם זה אוטומטית יוארך לשנה?

אברהם הירשזון: זאת שאלה שאני רוצה לחדד אותה.

אלי אפללו: הייתי מבקש להציע שמשרד התעשייה, המסחר והתעסוקה ומשרד האוצר ידווחו לנו בעוד 3 חודשים באיזה מצב זה עומד כדי שנוכל לדעת איפה יש עיכובים, כדי שהוועדה תוכל לדעת האם החקיקה מתקדמת או לא מתקדמת ולא לחכות לרגע האחרון.

אברהם הירשזון: אני מציע, מאחר ואדוני עומד בראש ועדת משנה לענייני תעשייה, יכנס אדוני בעוד 3 חודשים את הוועדה לישיבה מיוחדת ויידון בנושא הזה ואז תקבל תשובות בעצמך איפה העניין עומד.

אלי אפללו: אני מודיע שבעוד 3 חודשים אני אכנס את ועדת המשנה לתעשייה.

חיים אורון: אדוני היושב-ראש, אני מציע לוועדה לקבל החלטה על הארכת התקופה לשנה.

חיים אורון: הגשתי הסתייגות לחוק ההסדרים שקבעה תקופה של שנתיים אבל בשל הרצון לקבל את תמיכת הרוב אני מציע שנאריך את התקופה בשנה.

חיים אורון: כל הספר הכחול מלא במילה "יציבות".

חיים אורון: כל מילה שנייה, כאשר אין סיבה נוספת למה עושים משהו, אומרים: אנחנו צריכים להביא את המשק ליציבות ולקווי מתאר ברורים.

חיים אורון: תפתחו את הנוסח הכחול המקורי, אני חושב שלפחות ב-10 מקומות המילה "יציבות" מופיעה, כולל בהתחלה.

חיים אורון: אבל בנושא שאין רגיש ממנו, דווקא בתקופה הזאת, העניין לא יציב.

חיים אורון: הכנסת משמשת שוט על שני שרים, עם כל הכבוד להם, שיגיעו ביניהם להסכמה.

חיים אורון: אני מוכן למלא כל מיני תפקידים אבל את תפקיד השוט אני משאיר למישהו אחר.

חיים אורון: שראש הממשלה יודיע להם שאם הם לא מגיעים להסכמה תוך פרק זמן מסוים, למשל יש לי הצעה – יש לי אגב עשר הצעות, אני כבר מתחיל את דיוני הפיליבסטר – אם הם לא מגיעים ביניהם להסכמה הוא מחליף ביניהם, שר האוצר יהיה שר התעשייה, המסחר והתעסוקה ולהיפך, או אם הם לא מגיעים להסכמה הוא מפטר אותם.

חיים אורון: יש לי כל מיני רעיונות כיצד ראש הממשלה יכול להכריח שני שרים, ודרך אגב גם את עצמו, להגיע להסכמה.

חיים אורון: אני עושה מזה קצת בדיחה אבל עם כל הכבוד, בהצעות שמתגלגלות הפער הוא לא באיזה ויכוח האם חוק לעידוד השקעות הון יירד מ-28% ל-27% והאם אזור עדיפות א' יזוז 2 קילומטרים צפונה או דרומה.

חיים אורון: זה ויכוח על קונספציות שונות מאוד שמשנות את כל השיקולים של מי שמצוי בתחום הזה.

חיים אורון: לא מחליטים על השקעות או על הרחבות בלוח הזמנים של הממשלה הזאת, עם כל הכבוד, במונחים של "מהיום עד חודש יוני".

חיים אורון: זה סתם.

חיים אורון: כך קובע מישהו שיושב באיזה משרד ורוצה להגיע לפשרה.

חיים אורון: בכל גוף רציני כשמת

חיים אורון: חילה עכשיו שנת 2004 כנראה מונחת תכנית השקעות ויושבים בדירקטוריונים ואומרים: אם יהיה כך, נעשה כך.

חיים אורון: אם יהיה כך, נעשה כך.

חיים אורון: אם יהיה לנו מענק כזה, הטבות מס כאלה.

חיים אורון: אנחנו עוסקים בתיקון מספר 58.

חיים אורון: זה טלאי, על טלאי, על טלאי, על טלאי.

חיים אורון: אני לא זוכר כמה דיונים התקיימו כאן.

חיים אורון: חברים יקרים, צריך את הדבר הזה לפרוס מהתחלה.

חיים אורון: תיקון מספר 58 בחוק – כולם מבינים שזה חוק שבנוי כולו עם חוטי ברזל, בנושא שאין חשוב ממנו.

חיים אורון: אז אנא תודיעו שקודם כול החוק נשאר לשנה.

חיים אורון: בשנת 2004 החוק תקף.

חיים אורון: אם יתגלה המאור הגדול בעוד 3 חודשים, תבואו לכאן ותגידו: חברים יקרים, יש חוק חדש, פתחנו מסלול מקביל.

חיים אורון: אילו המצאות אני ממציא עכשיו, אפשר לחשוב שצריך לזה מוח גאוני.

חיים אורון: במהלך שנת 2004 מפעלים שירצו להישאר במסלול הישן, ישארו במסלול הישן שכבר קיים כך וכך שנים, ואילו מפעלים שיעדיפו את המסלול החדש כי הוא נותן להם הטבות, יעברו למסלול החדש.

חיים אורון: שמעתי את שר האוצר מסביר שהוא לא רוצה לחלק הקצבות, הוא רוצה לחלק רק את הפירות.

חיים אורון: זאת אומרת, הוא רוצה רק לפטור ממס ב-100%.

אברהם-בייגה שוחט: 500 מיליארד דולר.

חיים אורון: אותו משקיע הוא כנראה די נבון, לפחות כך מניח שר האוצר.

חיים אורון: אני שואל: למה ב-1 ביולי?

חיים אורון: מצדי ב-1 באפריל או ב-28 בפברואר, לא חשוב לי מתי.

חיים אורון: נפתח למשקיע מסלול חדש ובשנת 2004 יפעלו שני המסלולים במקביל, ובא לציון גואל.

חיים אורון: מי שלקח על עצמו סיכון לפעול על פי המתכונת הקיימת והודיע למשרד שהוא עובד על-פי התכנית הישנה – היא תמשיך עוד שנה אחת.

חיים אורון: למה לא?

חיים אורון: ומי שירצה יילך למסלול השני.

חיים אורון: ואז יש יציבות ויש בהירות והכול בסדר.

חיים אורון: ולא כל הדבר הזה, שאנחנו משמשים פה באיזה מין תפקיד ... ועכשיו יהיה עוד משבר קואליציוני, כי אם בוועדה יהיה רוב ויחליטו על הארכת החוק לשנה שלמה יגידו: לכן עכשיו אנחנו מושכים את חוק ההסדרים.

חיים אורון: העמדה שלי, יש להאריך את זה בשנה.

חיים אורון: אמנם המסלול המקביל שציינתי היה יכול לפעול גם במשך שנתיים אבל אני מבין שרוצים לעשות סדר.

חיים אורון: נושא נוסף שאני מבקש שנסדיר אותו בחקיקה הזאת הוא לכאורה מוסכם על כולם.

חיים אורון: הוא כבר מוסכם על כולם מזה שנה אבל כל פעם הוא נדחה.

חיים אורון: פה הנזקים הם ממשיים באמת.

חיים אורון: באחד התיקונים הלא נבונים – אני לא רוצה לתת לזה שם אחר – של החוק לעידוד השקעות הון, לצורך הרחבת מפעלים הוחרגו מפעלי תעשייה שאינם נמצאים באזור תעשייה.

חיים אורון: למשל אם רוצים להרחיב היום את מפעל התעשייה במשמר העמק, אי אפשר להרחיב אותו יותר במשמר העמק אלא צריך להעביר אותו לאזור התעשייה תבור.

חיים אורון: אם רוצים להרחיב את מפעל התעשייה בלהב ובדביר, אי אפשר לקבל תכנית להרחבה בעוד שנה בדביר אלא רק באזור התעשייה ברהט או בבאר-שבע.

חיים אורון: אומרים למפעלי התעשייה הקיימים: תעצרו פה.

חיים אורון: ומה בדיוק תעשו איתם?

חיים אורון: ברור לחלוטין לכל מי שמבין את העניין, הרי אף אחד לא יילך היום להעביר מפעל תעשייה למקום חדש.

חיים אורון: למי יש לזה כסף ומי צריך, מה בדיוק התכלית?

חיים אורון: אם מישהו מבאר-שבע או מרהט או מאחד הישובים הבדואים רוצה לעבוד בדביר אז הוא נוסע מבאר-שבע או מרהט לדביר, ואגב יש הרבה מקרים כאלה.

חיים אורון: כל הרעיון למרכז את זה רק באזורי תעשייה – כולם מסכימים שהוא לא נכון.

חיים אורון: שר התעשייה, המסחר והתעסוקה אמר כאן שאני צודק.

חיים אורון: המנכ"ל אומר שאני צודק.

חיים אורון: חברים יקרים, תוציאו את העניין.

חיים אורון: לכן הנוסח שלי קובע ש"החוק לעידוד השקעות הון בתעשייה יוארך" – אני כתבתי עד 31 בדצמבר 2006, אני מוכן להתפשר לצורך הזה עד 31 בדצמבר 2004.

חיים אורון: "החוק במתכונתו הקיימת יחול על הרחבת מפעלי תעשייה שאינם באזורי תעשייה מוכרים".

חיים אורון: החוק הקיים היום קובע: "רק באזורי תעשייה מוכרים".

חיים אורון: על-ידי זה נתקן דבר שאין בו שום היגיון.

חיים אורון: דרך אגב, זה חל על אזורי עדיפות כפי שמופיעים בחוק, פה לא משנים את אזורי העדיפות הקיימים.

חיים אורון: אני אומר את זה לא רק על מושבים וקיבוצים.

חיים אורון: במצב הקיים היום מי שמוכן להשקיע בכל מקום שהוא בארץ, שירוץ וישקיע ושיעזרו לו על-פי המתכונת של החוק.

אברהם הירשזון: אדוני, תודה רבה, אני חושב שהבהרת את עצמך.

ניסן סלומינסקי: יש לי שלוש הערות.

ניסן סלומינסקי: אחרי ששמעתי את חבר הכנסת אורון היתה לי איזה אסוציאציה ואני רוצה לשתף אתכם.

ניסן סלומינסקי: שמעתי באמת מנהמת לבו של חבר הכנסת אורון כמה זה בלתי אפשרי שאומרים למפעל: אתה לא יכול להתרחב במקום שבו אתה נמצא, אתה צריך ללכת לגושי מפעלים באזור.

ניסן סלומינסקי: אני לא מצליח להבין למה כשאומרים דבר דומה לאנשים חיים, למה שם הוא לא מבין את זה.

ניסן סלומינסקי: פה במפעלים הוא בטח מבין את האבסורד הזה.

אורית נוקד: אבל אתה לא מתנגד לזה.

ניסן סלומינסקי: לא, להפך, אני בוודאי שמח על זה.

ניסן סלומינסקי: אני אשמח שגם כאשר ידברו על בני אדם הוא יבין שצריך לתת לאנשים להתפתח על-פי הגידול הטבעי של המשפחות ושאר הדברים ולא ישלח אותם לגושי התיישבות.

ניסן סלומינסקי: אני אחזור על האסוציאציה שלי.

ניסן סלומינסקי: הוא כל-כך מבין כמה זה בלתי אפשרי שאומרים למפעל שהוא לא יכול להתרחב במקום ושהוא צריך ללכת לגושי המפעלים.

ניסן סלומינסקי: אמרתי, שינסה להבין מה קורה כשאומרים את זה לא למפעל אלא כשאומרים את זה לישוב, לבני אדם.

ניסן סלומינסקי: שינסה להבין מה המשמעות שאומרים לישוב שהוא לא יכול להתרחב במקום, שיילך לגושי התיישבות.

ניסן סלומינסקי: אבל זה היה הערת אסוציאציה.

יצחק הרצוג: אפשר לארגן פיצויים.

אברהם הירשזון: זה חומר למחשבה.

ניסן סלומינסקי: לעצם העניין, אני מסכים עם חברי שצריך להאריך את התוקף לפחות בשנה כדי לתת את היציבות.

ניסן סלומינסקי: דבר שני, יש בידי מכתב של כבוד שר התעשייה, המסחר והתעסוקה שמופנה ליושב-ראש ועדת הכספים, חבר הכנסת הירשזון.

ניסן סלומינסקי: הוא כותב שבמסגרת החוק לעידוד השקעות הון, החוק שאנחנו מדברים עליו, יש החלטת ממשלה והיועץ המשפטי אמר שראוי שהחלטת הממשלה תקבל גם את אישור ועדת הכספים.

ניסן סלומינסקי: החלטת הממשלה מספר 2228 מיום 14 ביולי 2003 קובעת: "הוחלט לראות ביש"ע אזור פיתוח א' בעניין קבלת הטבות המס והמענקים על-פי החוק".

ניסן סלומינסקי: זאת החלטת הממשלה.

ניסן סלומינסקי: פונה כבוד השר ליושב-ראש הוועדה במכתב שאני מחזיק בידי ומבקש: "אודה לך על העלאת הנדון לסדר יומה של הוועדה".

אברהם הירשזון: אדוני, אני מצטער להודיע לך, עד לרגע זה לא שמעתי על הנושא הזה ולא ראיתי מכתב כזה.

ניסן סלומינסקי: אני קורא מצילום של מכתב.

אברהם הירשזון: אני מאמין לך.

אברהם הירשזון: אני רק אומר לך שמופלא בעיני שאני לא מקבל מכתבים אבל הם מופצים לאחרים.

אברהם הירשזון: שאלתי כעת את מנהל הוועדה, אולי אני לא קיבלתי והוא קיבל, והוא אמר לי שגם הוא לא ראה מכתב כזה.

ניסן סלומינסקי: לאור הקשר המופלא שראינו בין כבודו לשר קשה להבין את זה, איפה זה נפל.

אברהם הירשזון: אולי אני אחקור את זה יחד עם השאלה מדוע על מכתב בנושא תקרת הפיצויים, בנושא ה-10-7, ששלחתי לפני 3 חודשים לא קיבלתי עדיין תשובה.

אברהם הירשזון: יכול להיות שזה באותה קטגוריה.

ניסן סלומינסקי: יכול להיות.

ניסן סלומינסקי: אני לא יודע.

ניסן סלומינסקי: יש גם העתק למר רענן דינור, מנכ"ל המשרד.

אברהם הירשזון: ראית העתק?

רענן דינור: למיטב זכרוני כן.

ניסן סלומינסקי: לפעמים אני מסכים להיות שליח בין השר לבין אנשים.

אברהם-בייגה שוחט: אבל זאת לא החלטה.

אברהם-בייגה שוחט: עניין כזה מחייב חקיקה.

ניסן סלומינסקי: זה החלטת ממשלה.

ניסן סלומינסקי: רק היועץ המשפטי לממשלה אמר שראוי להביא את זה לוועדת הכספים.

ניסן סלומינסקי: "ראוי", לא שזה היה.

אברהם-בייגה שוחט: יש על זה הכרה כאזור פיתוח א'?

ניסן סלומינסקי: כן, על-פי החלטת הממשלה.

ניסן סלומינסקי: אבל אמר היועץ המשפטי לממשלה שראוי להביא את זה לוועדת הכספים.

אברהם-בייגה שוחט: אבל לא השתנה כלום.

יעקב ליצמן: מי אמר שלא השתנה?

יעקב ליצמן: השתנה ועוד איך.

ניסן סלומינסקי: מאחר ודנים כעת העל חוק לעידוד השקעות הון, אולי זה הזמן להביא גם את העניין הזה, או שאדוני ירצה לעשות את זה בהזדמנות אחרת.

אברהם הירשזון: תודה.

אברהם הירשזון: אנחנו נשמע תיכף את מנכ"ל משרד התעשייה, המסחר והתעסוקה.

אברהם הירשזון: אני אבדוק את הנושא הזה.

חזקיה ישראל: לגבי ההארכה בחצי שנה:

חזקיה ישראל: כדי לבצע השקעות אנחנו צריכים תנאי ודאות.

חזקיה ישראל: המשק צריך תנאי ודאות והמשקיעים צריכים תנאי ודאות.

חזקיה ישראל: בדרך כלל ההחלטה על השקעה היא לא דבר קצר-טווח אלא דבר ארוך-טווח, צופה פני העתיד.

חזקיה ישראל: לכן אנחנו מציעים להאריך את החוק בשנה נוספת ולא בחצי שנה.

חזקיה ישראל: אנחנו בכלל חשבנו שצריך לעשות את זה לשלוש שנים אבל אם הממשלה תבוא עם הצעה אחרת, תשבו ותדונו.

אברהם הירשזון: זאת אומרת, אתה מצטרף לרעיון של חבר הכנסת בייגה שוחט, מה שהוא הציע בקריאת ביניים, להאריך בשנה ואם הממשלה תבוא עם הצעה אחרת אפשר תמיד לדון בה.

אברהם הירשזון: תודה רבה.

אברהם-בייגה שוחט: גם השנה, בעצם העובדה שמשדרים שהולך להיות משהו חדש, יש בזה אלמנט של הרבה סימני שאלה ומשקיעים עשויים או עלולים לחכות ולראות מה טוב יותר.

אברהם-בייגה שוחט: אבל אין מה לעשות, כאשר מתקבלת החלטה תמיד צריכה להיות תקופת מעבר.

אברהם-בייגה שוחט: אין ספק שהעניין של חצי שנה נולד מהתיאוריה שכאשר יש לוח זמנים קצר יש לחץ לגמור, כאילו זה יהווה מנוף ולחץ על המתדיינים לגמור את הפרשה מהר ככל האפשר.

אברהם-בייגה שוחט: אבל זה נראה באמת טפשי למדי.

אברהם-בייגה שוחט: בין ההחלטה של מישהו להשקיע, עד שהוא הולך למרכז ההשקעות ועד שעושים את הבדיקות כבר עוברת חצי השנה הזאת.

אברהם-בייגה שוחט: הוא יישאר מרחף באוויר.

אברהם-בייגה שוחט: הוא יגיע למרכז ההשקעות אחרי שהוא עבד במצב מסוים ופתאום יהיה חוק חדש ולא ברור מה יהיו תנאי המעבר.

אברהם-בייגה שוחט: לכן אין ספק שצריך להאריך פה בשנה.

אברהם-בייגה שוחט: חבר הכנסת אפללו, אני חושב שאין שום בעיה, הוועדה יכולה לאשר את זה, ואני מניח אפילו שהממשלה לא תמשוך בגלל זה את החוק, סביר להניח שזה לא יזיק לה.

אברהם-בייגה שוחט: בעצם אנחנו מאשרים תחולה של חוק כאשר נראה שהממשלה פעלה בלי אישור במשך שנה שלמה, מ-31 בדצמבר 2002 עד 31 בדצמבר 2003, אם הבנתי נכון.

אברהם-בייגה שוחט: הממשלה פעלה באופן בלתי חוקי בעליל.

אברהם הירשזון: אני בטוח שהממשלה תגיב על דבריך בדרך כזאת או אחרת.

אברהם-בייגה שוחט: אני מבקש לקבל הסבר לעניין הזה, אם הממשלה פעלה בסדר מבחינה משפטית.

אברהם-בייגה שוחט: אם הממשלה פעלה שלא כדין ועשתה פעולות במסגרת חוק שפג תוקפו ב-31 בדצמבר 2002, ולדברים יש משמעות, הם היו כרוכים בהטבות כאלה או אחרות שניתנו על-פי חוק שכאילו היה קיים אך לא היה קיים, יש בזה דבר חמור מאוד מאוד מבחינת התנהלות הממשלה.

אברהם-בייגה שוחט: לכן הייתי שמח מאוד לשמוע מגברת אנה שניידר ומאנשי מרכז ההשקעות או ממנכ"ל המשרד במה מדובר כאן, איך הגענו לכך, אם באמת ההנחה שלי צודקת, שפעלו במסגרות בלתי חוקיות וביצעו פעולות שהחוק לא איפשר לעשות.

אורית נוקד: בדיונים שאנחנו קיימנו, גם במשרד התעשייה, המסחר והתעסוקה וגם בוועדת הכספים, לאורך כל הדרך חשבתי שכדי שתהיה צמיחה אנחנו חייבים לעודד את ההשקעות, לגרום לייצוא, ואחד הגורמים שיסייע למשקיעים זרים, ולא רק זרים, להיכנס ולסייע ולהיות שותפים זה כמובן אם הם יידעו בדיוק מה התנאים.

אורית נוקד: לכן כפי שכבר אמרתי בישיבות הוועדה, הנחתי הצעת חוק, אמנם פרטית, להאריך את תוקף החוק לעידוד השקעות הון בשלוש שנים.

אורית נוקד: אבל איך אומרים: אל תהיה צודק, תהיה חכם.

אורית נוקד: לכן, אחרי ששמעתי את כל החברים שדברו לפני, אני חושבת שכולנו צריכים להתכנס כוועדה ולהאריך את החוק בשנה.

אורית נוקד: אם יסיימו ויגיעו לחוק נכון קודם אז כמובן אפשר לקצר את התקופה.

אורית נוקד: זאת הערה אחת.

אברהם הירשזון: אני לא מבין את דבריך ואת דבריו של חבר הכנסת בייגה שוחט.

אברהם הירשזון: אני מבין הארכה של חוק בשנה בטענה שרוצים יציבות ושבמילא לוקח חצי שנה לאנשים להגיע ולעשות את כל הסידורים.

אברהם הירשזון: את זה אני מבין.

אברהם הירשזון: אבל אתם אומרים באותה נשימה: אם יביאו הצעת חוק מוסכמת אחרת אז אנחנו נדון בה ויכול להיות שנאשר אותה.

אברהם הירשזון: המשקיע הרי הולך להשקיע במסלול מסוים.

אברהם הירשזון: אם אנחנו נחליט אחר-כך לשנות את המסלול – זה לא יביא ליציבות.

אברהם-בייגה שוחט: אגיד לך מה ההבדל.

אברהם-בייגה שוחט: אני מניח שתהיה תקופת מעבר והמשקיע יוכל לבחור בין זה לזה.

אורית נוקד: אדוני היושב-ראש, לאור מה שאמרת אני מבקשת לתקן את ההצעה שלי.

אורית נוקד: למרות שאני חושבת שתהיה תקופת מעבר, אני בעד הארכת החוק בשנה נוספת ללא כל הסתייגות.

אורית נוקד: לעומת זה, שמעתי את ההסתייגות של חבר הכנסת אורון בעניין הרחבת מפעלים קטנים קיימים.

אורית נוקד: אני חושבת שצריך לקבל את ההסתייגות הזאת ביחד עם ההארכה של החוק.

אורית נוקד: כדאי לתקן את העיוות שקיים בחוק.

אורית נוקד: זה נוגע במיוחד למפעלים שנמצאים בפריפריה.

נסים דהן: אדוני היושב-ראש, יש לי שתי הערות.

נסים דהן: הערה ראשונה לא קשורה לדיון ואחריה אגע גם בהצעת החוק.

נסים דהן: כחברי ועדת הכספים אנחנו ניזונים רק מהתקשורת על מה שקורה בתקציב המדינה.

נסים דהן: בעוד יומיים למדינת ישראל צריך להיות תקציב ומי שצריך לאשר את זה הם חברי ועדת הכספים.

נסים דהן: הדיונים בוועדה לא מתנהלים.

נסים דהן: מאחורי הקלעים מתנהלים דיונים ואנחנו, הדירקטורים של המדינה, לא יודעים מה קורה בתקציב המדינה.

נסים דהן: אני חושב שאנחנו זכאים וראויים שיעדכנו אותנו מה קורה עם תקציב המדינה.

נסים דהן: אנחנו לא צריכים להיות ניזונים מכלי התקשורת, למרות שכלי התקשורת הם כלי לגיטימי לדבר איתנו.

נסים דהן: אבל לפחות לאור הניסיון היפה מאוד בוועדה בשנה האחרונה בראשותך הייתי מצפה שתאסוף אותנו ותעדכן אותנו איפה עומד תקציב המדינה.

אברהם הירשזון: חבר הכנסת דהן, אל"ף, תודה על ההערה.

אברהם הירשזון: בי"ת, אני רוצה לומר לך שאני לא הייתי הלילה במשאים ומתנים.

אברהם הירשזון: שמעתי הבוקר מכלי התקשורת שהגיעו להסכמה כזאת או אחרת.

אברהם הירשזון: אני לא מתכוון לכנס את הוועדה לשום דיון לפני שאקבל דברים מוגמרים.

אברהם הירשזון: כשאני אקבל דברים מוגמרים אני אודיע לכם אותם.

אברהם-בייגה שוחט: אני יכול לעדכן אותך ששום דבר לא סגור עדיין, לא עם המפד"ל ולא עם האיחוד הלאומי.

נסים דהן: תודה רבה אדוני.

נסים דהן: אבל הייתי רוצה לבקש שכאשר יהיו דברים מוגמרים כבודו יכנס את הוועדה ואנחנו נרצה לשמוע ולדון בהם.

נסים דהן: זאת אומרת, אנחנו לא ניכנס להצבעות רק בגלל ששם הם גמרו.

נסים דהן: אני רוצה לשמוע מהם.

נסים דהן: אולי גם אנחנו נצביע בעד.

אברהם הירשזון: אני אחשוב על הרעיון.

אברהם הירשזון: זה רעיון מעניין.

אברהם הירשזון: יכול להיות שיעלו פה טענה של נושא חדש, אני לא יודע, אבל נחשוב על מה שאמרת.

יעקב ליצמן: כל כסף חדש הוא נושא חדש.

נסים דהן: עכשיו להצעת החוק.

נסים דהן: את עיקר הדברים אמרו כבר חברי אבל אני רוצה להתייחס אל זה מזווית אחרת.

נסים דהן: החוק הקיים היום הוא חוק טוב, אף שיכול להיות שצריך להכניס בו שינויים קלים כאלה או אחרים.

נסים דהן: אין חוק אחר.

נסים דהן: הממשלה חושבת שהיא תביא לנו חוק אחר בעוד שנה או אני לא יודע מתי.

נסים דהן: היא חושבת, היא רוצה להביא.

נסים דהן: מה הוא החוק החדש – אף אחד לא יודע.

נסים דהן: יכול להיות וסביר להניח שבננה אחת במקרר טובה משתי בננות על העץ.

נסים דהן: אולי משקיעים רבים ירצו לפעול על-פי החוק הקיים שהוא תמיד יהיה טוב יותר מהחוק החדש שיביאו.

נסים דהן: אני חושב שכבר בחוק הזה צריך להכניס הסתייגות שמשקיע שיבוא אחרי שתוקף החוק הזה יפוג אבל שהתחיל את התהליכים בתקופת החוק הנוכחי, תישמר לו הזכות להמשיך לפעול באותו אופן.

אברהם-בייגה שוחט: את זה נאמר בחוק החדש שיבוא אלינו.

נסים דהן: אפשר לכתוב את זה גם בחוק הזה.

אלי אפללו: חשוב לי להגיד שבסיס הדיון הוא מה טוב לתעשיינים.

אלי אפללו: דבר ראשון, התעשיינים צריכים יציבות.

אלי אפללו: פה בהארכת תוקף החוק אנחנו משדרים אי-יציבות.

אלי אפללו: התעשיינים צריכים לדעת טוב יותר ממשרד האוצר וממשרד התעשייה, המסחר והתעסוקה מה טוב להם.

אלי אפללו: אז בואו נאשר את החוק הזה, אדוני היושב-ראש, אם זה אפשרי לשנה ואז לאנשים תהיה יציבות כלשהי.

אלי אפללו: במהלך השנה נוכל לדון ולראות מה דעתם של התעשיינים, מה טוב להם יותר.

אלי אפללו: בכלל לדעתי אם רוצים להציע מסלול חלופי, עדיף היה להשאיר את המסלול הקיים ולהוסיף מסלול שני.

אלי אפללו: לא לבוא ולהוריד מסלול ולהגיד "אנחנו יודעים טוב יותר מכם מה טוב לכם".

אלי אפללו: אני חושב שהתעשיינים יודעים טוב יותר מאתנו כי הם אלה שחיים את העניין.

אלי אפללו: אני מבקש לומר מידע אישי שלמרכז ההשקעות יש ניסיון רב.

אלי אפללו: יש לי הזדמנות לומר יישר כוח למרכז ההשקעות על העבודה הנהדרת שהם עושים לאורך כל הדרך, ולעומד בראשם מר שמואל מרדכי.

אלי אפללו: גם בימים לא קונבנציונליים, בימי חופש, כאשר אני מבקש ממנו להגיע למקומות מסוימים ולראות מה הבעיות הוא מגיע.

אלי אפללו: אני אומר לו יישר כוח.

סמדר אלחנני: אני רוצה לנצל את הוותק הרב שיש לי ולהגיד לכם שחצי שנה זה פרק זמן לא סביר.

סמדר אלחנני: מהניסיון שלי בכל מיני חוקים, בכל מיני החלטות, האופק הוא לא מספיק רחוק.

סמדר אלחנני: אז אם אפשר אני מבקשת לתמוך בהצעה.

סמדר אלחנני: אם רוצים להאריך בשנה חשוב בעיקר להאריך את סעיף 18(א) לחוק, שלא מופיע כאן, כי כאן זה שני תיקונים טכניים לשני סעיפים ששכחו להאריך אותם יחד עם התיקון העיקרי בחוק.

סמדר אלחנני: צריך להקפיד על כך שכל סעיפי התחולה – ובעיקר סעיף 18(א) – יוארכו.

סמדר אלחנני: ולסיום, מן הראוי שיבואו לוועדה ויספרו מה עשו משקיעי חוץ שבבעלותם מפעל מאושר.

סמדר אלחנני: הרי גם החוק המקורי הוארך רטרואקטיבית ולכן מן הראוי שיספרו לוועדה מה הם עשו בתקופת חצי השנה האחרונה, וגם בעלי מפעלים על-פי סעיף 94(א)(5א) שהיו זכאים למענק השקעה.

סמדר אלחנני: איך פעלו לגבי שני הסוגים האלה של משקיעים?

אנה שניידר: נכון שאם הוועדה תחליט להאריך את החוק, ולא משנה מבחינתי לאיזו תקופה, יהיה צורך לעשות תיקון בסעיף 18 הקובע כך: "המנהלה רשאית לפי שיקול דעתה, ובהתאם לסכומים שהוקצבו למטרה זאת בתקציב המדינה, לאשר עד יום 31 בדצמבר 2003 את התכנית שהוגשה לה".

אנה שניידר: כלומר, יהיה צורך לתקן את הסעיף הזה ולקבוע עד איזו תקופה תהיה המנהלה רשאית לאשר תכניות שהוגשו לה.

אנה שניידר: זה סעיף 18 שלא מופיע בהצעת החוק שלפניכם כי ההצעה מתייחסת לסעיפים אחרים, כשכאמור מדובר בתיקון רטרואקטיבי.

אנה שניידר: בסעיף 47(א1) היום כתוב "חברת משקיעי חוץ שהיא בעלת מפעל מאושר שהבקשה לאישורו הוגשה למנהלה עד 31 בדצמבר 2002 תהיה חייבת בשיעורי מס מופחתים".

אנה שניידר: אני מאמינה – אני לא יודעת, את זה צריך לשאול את משרד התעשייה, המסחר והתעסוקה – שבשנת 2003 ההקלות המופיעות בסעיף הזה לא חלו על אדם שהגיש בקשה אחרי 31 בדצמבר 2002, ואם לא הוגשו בקשות אז לא קרה שום דבר.

אנה שניידר: הוא הדין לגבי הזכאות לפי סעיף 94(5א).

אנה שניידר: אבל נתונים עלינו לקבל מאנשי משרד התעשייה, המסחר והתעסוקה.

אהוד רצאבי: אני לא יודע אם זה יהיה אפשרי כעת או לא אז לפחות לפרוטוקול אני רוצה לומר, חברות משקיעי חוץ מקבלות היום הטבות מס לפרק זמן של 2-10 שנים.

אהוד רצאבי: משקיעי החוץ המשקיעים בישראל מקבלים את הטבות המס האלה אך כאשר הם מחליטים להיות ציונים ולעלות לארץ, מס הכנסה בא ואומר להם: מצטערים, יש לכם הטבות ל-10 שנים אבל מכיוון שעליתם לארץ "תאכלו אותה", לא תקבלו יותר כלום, אין הטבות יותר.

אהוד רצאבי: אני חושב שזה דבר שהדעת לא סובלת כי אנשים כאלה יגידו: בשביל מה לי להגיע לארץ?

אהוד רצאבי: לכן צריך לתקן את החוק כך שתקופת ההטבות תישאר גם אם משקיע החוץ עלה לארץ.

אברהם הירשזון: זאת אומרת שמי שהתחיל בתנאים מסוימים יסיים את זה באותם תנאים.

ניסן סלומינסקי: אם הוא עולה לארץ.

נסים דהן: הבעיה הזאת נוצרה בגלל ששונה חוק התושבות.

נסים דהן: גם מי שלא עלה בפועל לארץ אלא רק מבקר בארץ יותר מ-183 ימים כבר נכנס להגדרה.

נסים דהן: זה הבעיה.

אברהם הירשזון: חבר הכנסת רצאבי, טוענת היועצת המשפטית שלנו שהמקום להציג את הטענה שלך הוא בתיקון פקודת מס הכנסה ולא כאן.

אברהם הירשזון: כיושב-ראש ועדת-משנה הייתי מציע לך להעלות את העניין הזה בוועדת-המשנה.

אנה שניידר: זה מופיע בחוק לעידוד השקעות הון.

סמדר אלחנני: הסטטוס נקבע בפקודת מס הכנסה.

אהוד רצאבי: זה מופיע בפרק ח' בחוק לעידוד השקעות הון.

אהוד רצאבי: מס הכנסה מיישם את הפרק הזה בחוק לעידוד השקעות הון על-פי ראות עיניו.

אברהם הירשזון: כלומר, אתה מציע שנתקן גם את זה.

אברהם הירשזון: אז תרשמו את זה כתוספות ואתם תתייחסו לנושא.

שי יפתח: אני רוצה להגיב על מה שנאמר כאן.

שי יפתח: אנחנו מבקשים להרחיב את הצעת החוק הזאת לאור החלטת הממשלה שנתקבלה ביום ראשון להארכה לחצי שנה.

שי יפתח: עלו כאן טענות נגד הארכה לחצי שנה, שכביכול זה פוגע בוודאות או מגביר את אי-הוודאות מנקודת מבט המשקיעים.

שי יפתח: החלטת הממשלה התבססה על רצון והבנה שצריך לשנות את החוק.

שי יפתח: כמו שאמר חבר הכנסת אורון, החוק הזה הוא טלאי על טלאי.

שי יפתח: אם אנחנו באים עכשיו ואומרים שמאריכים לחצי שנה, כאשר אנחנו יודעים שמשרד התעשייה, המסחר והתעסוקה רוצה לשנות את החוק, וגם בהחלטת הממשלה נאמר שצריך לשנות את החוק כדי שהוא יתאם לצרכים בשנים הקרובות, אז בעצם יש פה אי-ודאות לכיוון השני.

שי יפתח: לשנות את החוק זה לאו דווקא אומר שכל מה שיש היום ימשיך גם מחר.

שי יפתח: יכול להיות שתהיה החלטה לבטל מסלולים, להסב מסלולים, לשנות אותם.

שי יפתח: אלה חלק מהדברים שיכול להיות שיוכנסו במסגרת החוק.

שי יפתח: זה תלוי בהסכמות שיתקבלו ומה שיגיע לכאן לכנסת ומה שהכנסת אחרי כן תאשר.

אברהם הירשזון: אני מודה לך על הדברים.

אברהם הירשזון: כאשר אתם מביאים דבר לכנסת לאישור הוועדה אז אין ספק שהוועדה רוצה גם להטביע את חותמה באותם נושאים.

אברהם הירשזון: ולכן היא מתייחסת ומותר לה, עם כל הכבוד, לחלוק על דברים כלשהם בעמדת הממשלה.

אברהם הירשזון: אני קורא לכם לנסות לחשוב על מה שאמרו חברי הוועדה, להתייחס לנושא הזה ואפשר לקבל גם תיקונים.

אברהם הירשזון: זה שהממשלה החליטה, זה בסדר גמור ואפשר לצאת ולהתייעץ עם השרים.

אברהם הירשזון: אולי עלו כאן רעיונות כלשהם שהם לא כל-כך גרועים ואפשר לתקן את הדברים.

אברהם הירשזון: בכל אופן התקיים פה דיון רציני ולא נורא אם מתקנים דבר או שניים.

שי יפתח: אני מניח שהצוות שיגבש את הצעת החוק יצטרך לדון בסוגיות שעלו כאן על-ידי חבר הכנסת אורון ועל-ידי חברי כנסת נוספים.

שי יפתח: אם יש פה כוונה להעלות להצבעה החלטה על הארכה לשנה, אנחנו נבקש שתהיה לנו אפשרות להתייעץ קודם לכן עם השרים.

אברהם הירשזון: אני לא אעשה שום דבר מבלי שאני אתן לכם את הגיבוי שתוכלו להתייעץ.

אברהם הירשזון: אין לי ספק שיש לכם מנדט מסוים ואני לא אעשה לכם מחטף כזה או אחר.

רענן דינור: אני אתחיל להתייחס לכמה נושאים ולאחר מכן אבקש שהיועץ המשפטי ומנהל מרכז ההשקעות ישלימו את התשובות.

רענן דינור: קודם כול לעניין משך הארכת החוק.

רענן דינור: אזכיר לחברי הוועדה הנכבדים שהעמדה המקורית של שר התעשייה, המסחר והתעסוקה היתה להאריך את החוק בשלוש שנים.

רענן דינור: אם במהלך התקופה המדוברת נשכיל להגיע לסיכומים על עניין חוק חדש, שכפי שאמר מר שי יפתח מתאים לשנים הבאות, אזי הוא יחליף את החוק הקיים.

רענן דינור: לאור התנגדות האוצר, ובתיווך משרד ראש הממשלה, הסכים השר להאריך בשנה, ולאחר מכן במהלך הדיון בממשלה ביום ראשון האחרון הסכים השר שלנו, בתיאום עם שר האוצר ובהסכמה אתו, להאריך בחצי שנה.

רענן דינור: כל שנותר לי הוא לבקש מחברי הוועדה הנכבדים לכבד את הסיכום בין השרים כסיכום של פשרה.

רענן דינור: אנחנו מתחייבים, ואני יודע שגם משרד האוצר מתחייב, להביא את הצעת החוק החדשה במהירות הרבה ביותר.

אברהם-בייגה שוחט: זה יגרום לך להתעלף אם אנחנו נאריך כאן את התוקף לשנה?

רענן דינור: ממש לא, אבל כאשר אנחנו מגיעים לסיכומים עם האוצר בפשרה, אני רוצה להגן על אותה פשרה גם אם במקור סברנו אחרת.

רענן דינור: אני חושב שכך ראוי.

רענן דינור: הערה שנייה בנושא הרחבות במפעלים: ההרחבות במפעלים הן מתוקף צו שחתומים עליו שני השרים.

רענן דינור: אנחנו נפעל בעניין הזה בתיאום עם שר האוצר כדי לאפשר הרחבות במפעלים בקיבוצים באמצעות צו.

רענן דינור: בנושא החלת החוק ביהודה ושומרון פעלנו כדלקמן: פעלנו לקבלת אישור השרים הנוגעים בדבר, לעניין זה שר האוצר ושר התיירות.

רענן דינור: שר התיירות נתן את הסכמתו.

רענן דינור: שר התיירות טרם התייחס עד כה לבקשנו, חרף פניות חוזרות ונשנות.

רענן דינור: אכן פנינו לוועדת הכספים, פנינו פעמיים, הן בחודש יולי והן בחודש ספטמבר, כדי שהוועדה תדון בעניין.

רענן דינור: אנחנו סבורים שראוי להחיל את החוק על-פי הכללים הקיימים.

רענן דינור: הכללים הקיימים מתייחסים לקווי רוחב ואנחנו לא רואים שום סיבה שלא להחיל את אותו עיקרון של קווי רוחב גם על מפעלים ביהודה ושומרון.

רענן דינור: לגבי כל ההיבטים המשפטיים הנוספים שעלו כאן, ברשותך אבקש שהיועצים המשפטיים יגיבו.

אבי פלדמן: כמה חברי כנסת העלו פה אותה סוגייה אבל חבר הכנסת שוחט העלה אותה לראשונה.

אבי פלדמן: סעיף 18, שהוא הסעיף הנותן את הסמכות למנהלה לקבל החלטות על אישור תכניות, הוארך כבר עד סוף השנה הזאת כך שמינהלת מרכז ההשקעות פועלת בסדר.

אבי פלדמן: שני הסעיפים שנמצאים בתיקון מספר 58 מדברים על קבלת הטבות על-ידי משקיעי חוץ ועל מי שיש לו מעמד של מפעל מאושר.

אבי פלדמן: זה נועד להשלים את כל ההטבות, שיוכלו לקבל אותן לכל השנה ולא רק לחלקי השנה.

אבי פלדמן: לכן על שולחן הוועדה נמצא כעת התיקון שהבאנו.

אבי פלדמן: זאת אומרת, ההחלטות שהמנהלה קיבלה על אישור תכניות חדשות, יש לה את הסמכות לכך על-פי סעיף 18 שתוקפו הוארך.

אבי פלדמן: כמו שאמרה היועצת המשפטית לוועדה, אם מאריכים עכשיו את החוק בחצי שנה נוספת או בשנה נוספת, צריך להוסיף את סעיף 18 לתיקון החוק שנמצא כעת לפני הוועדה כדי להוסיף סמכות נוספת שלא היה בה צורך לעניין התיקון של הארכת התוקף לשנת 2003.

אבי פלדמן: אם מאריכים את זה לשנת 2004, צריך להוסיף גם את זה.

סמדר אלחנני: אז יהיה צורך להאריך את כל ארבעת הסעיפים.

אבי פלדמן: לגבי כל הסעיפים האחרים צריך פשוט לתקן את המועד.

אבי פלדמן: לגבי סעיף 18 צריך להוסיף אותו לתיקון, וזה כבר הוסדר עם היועצת המשפטית לוועדה.

אבי פלדמן: זה לעניין הסמכות ופעולת הממשלה בסמכות.

אבי פלדמן: לעניין ההרחבות, דיבר כאן המנכ"ל.

אבי פלדמן: בנושא הצווים, אנחנו פועלים לתקן את הצו שחבר הכנסת אורון דיבר עליו.

אברהם-בייגה שוחט: במסגרת החוק?

אבי פלדמן: זה במסגרת החוק אבל זה צו.

אבי פלדמן: ההליך החקיקתי הוא אחר.

אבי פלדמן: הוא יגיע לוועדה בכל מקרה לאישור אבל בהליך אחר.

אבי פלדמן: הוא לא הליך של תיקון חקיקה.

שמואל מרדכי: לא צריך חקיקה.

אורית נוקד: מתי הצו יגיע לוועדת הכספים?

רענן דינור: במה שתלוי במשרד התעשייה, המסחר והתעסוקה, בתוך שלושים ימים.

גבי גולן: אין צורך.

גבי גולן: ניתן היום לקיים הרחבות בקיבוצים.

גבי גולן: זה הוארך לשלוש שנים עד סוף שנת 2006.

אבי פלדמן: זה הוארך עד סוף שנת 2006 כך שבכל מקרה זה לא בוער ברגע הזה.

אבי פלדמן: חבר הכנסת סלומינסקי שאל על מפעלי תיירות ביש"ע.

אבי פלדמן: כמו שנאמר, אנחנו הכנו את התיקון הזה והגשנו אותו.

אבי פלדמן: שר האוצר עדיין לא הגיב על התיקון הזה ולכן זה תלוי ועומד.

אבי פלדמן: כמו שאמרתי, זה צו ואפשר להעלות את זה לסדר היום של הוועדה.

אבי פלדמן: יש הסכמה של שר התיירות ככל שמדובר במפעלי תיירות.

אבי פלדמן: אנחנו הכנו את הצו וזה עומד על שולחנו של שר האוצר כדי שיצרף את חתימתו.

רוחמה אברהם-בלילא: מתי זה יהיה מוכן מבחינת האוצר?

שי יפתח: עדיין לא נתקלנו בצו, הוא עוד לא הגיע אלינו.

רוחמה אברהם-בלילא: אולי תוכלו להעביר את זה למשרד האוצר כעת, אפילו במהלך הדיון.

רענן דינור: יש לנו כאן עותק של המכתב ונוכל להעביר אותו עכשיו.

רענן דינור: זה מכתב שהועבר למשרד האוצר בחודש ספטמבר.

שי יפתח: אני לא מכיר אותו אבל אשמח לקבל אותו.

שי יפתח: אני אבדוק איפה הוא עומד.

אלי אפללו: שאלתי שאלה שעדיין לא נענתה, מה יקרה אם לא יגיעו להסכמה בין האוצר לבין משרד התעשייה, המסחר והתעסוקה בעוד חצי שנה?

אלי אפללו: האם באופן אוטומטי אנחנו נאריך את זה בחצי שנה נוספת?

אבי פלדמן: על-פי החלטת הממשלה ההארכה היא לחצי שנה.

אבי פלדמן: אם במהלך חצי השנה הזאת לא תהיה חקיקה שמסדירה מחדש את כל נושא עידוד השקעות הון, החלטת הממשלה בעצם כבר מאשרת שיהיה צורך להביא נוסח חדש שמאריך בעוד חצי שנה.

אבי פלדמן: זאת אומרת, מבחינת החלטת הממשלה יש החלטה על חצי שנה, ועל חצי שנה נוספת אם לא מגיעים לנוסח מוסכם.

אלי אפללו: במקרה של אי-הסכמה באופן אוטומטי מביאים את זה להארכה לעוד חצי שנה?

אבי פלדמן: נכון.

אבי פלדמן: לא צריך לשם זה לקבל שוב את הסכמת הממשלה.

אלי אפללו: זה בניגוד לדעתו של מר שי יפתח.

אלי אפללו: יש פה איזה מחלוקת.

שי יפתח: עוד אין נוסח רשמי של החלטת הממשלה, אין עדיין פרוטוקול של ישיבת מליאת הממשלה.

שי יפתח: הנוסח אומר שזה חוזר לממשלה, הממשלה מחליטה ומוגשת הצעת חוק ממשלתית.

שי יפתח: המתווה ברור גם לממשלה.

רוחמה אברהם-בלילא: לפי מה שאנחנו מבינים, כרגע אנחנו מאריכים את זה לחצי שנה.

רוחמה אברהם-בלילא: במהלך התקופה הזאת יובא לאישורנו נוסח נוסף.

ניסן סלומינסקי: אני חושב שחבר הכנסת אפללו היה רוצה לדחות את ההחלטה עד שהם יחזרו עוד פעם מבירור.

ניסן סלומינסקי: מבהירים לשר האוצר שהוועדה מבקשת להאריך את זה לשנה ואולי נקבל את הסכמתו.

רוחמה אברהם-בלילא: נמסר לידי מסמך של משרד התעשייה, המסחר והתעסוקה, מכתב שנשלח למר ערן ניצן מאגף התקציבים במשרד האוצר ב-8 ביולי 2003 בעניין החוק לעידוד השקעות הון.

רוחמה אברהם-בלילא: יש פה אישור קבלה.

רוחמה אברהם-בלילא: לא יכול להיות שבמשך 5 חודשים לא נתקבלה שום תשובה ולא קרה שום דבר, על אף שיש אישור קבלה של המכתב.

רוחמה אברהם-בלילא: אני מבקשת לקבל התייחסות למסמך הזה.

אלי אפללו: אדוני היושב-ראש, אני מבקש לחדד שאלה.

אלי אפללו: אני רואה מחלוקת בין משרד התעשייה, המסחר והתעסוקה למשרד האוצר על הסמכות להארכת התוקף.

אלי אפללו: משרד התעשייה, המסחר והתעסוקה אומר שבאופן אוטומטי העניין יחזור לכאן להארכה לחצי שנה נוספת ואילו משרד האוצר אומר שאין זה כך.

אלי אפללו: אני רוצה לדעת קודם כול מה באמת יקרה, אם זה בסמכות, ומה יקרה אילו לא תהיה הסכמה.

אלי אפללו: לצערי הרב, לדעתי יש פה הרבה מאוד דברים לא ברורים.

אלי אפללו: אני מציע להאריך את זה לשנה.

אלי אפללו: אם יגיעו להסכמה ביניהם, יביאו אותה בפנינו.

אלי אפללו: אם זה יהיה בהסכמה וזה יהיה כל-כך טוב, אנחנו נכבד את זה.

אלי אפללו: זאת ההצעה שלי.

אורית נוקד: אני רוצה להתייחס לעניין הצו שאמור להיות מותקן על הרחבה במפעלים בקיבוצים ובמושבים.

אורית נוקד: אמר מנכ"ל משרד התעשייה, המסחר והתעסוקה שזה יכול להיות מוכן מבחינתם בתוך 30 ימים ואילו השאר תלוי במשרד האוצר.

אורית נוקד: אני מבקשת שאנחנו כוועדה נקבע ישיבה נוספת בעוד 60 ימים.

אורית נוקד: אני רוצה לדעת מה קורה בעניין זה.

אורית נוקד: תודה.

אברהם הירשזון: אני הבטחתי לאוצר לאפשר לו להתייעץ.

אברהם הירשזון: אני לא עושה מחטפים.

אברהם הירשזון: שמעתם את כל הצדדים, גם את משרד התעשייה, המסחר והתעסוקה, גם את משרד האוצר וגם את חברי הכנסת.

אברהם הירשזון: העלו פה כמה סוגיות: 1) האם להאריך את המועדים בחצי שנה או בשנה וכיצד זה יעבוד: או שנאריך בשנה ותוכלו לבוא עם הצעת חוק נוספת אחרי חצי שנה; או שנאריך בחצי שנה ואחר-כך זה יוארך לשנה.

אברהם הירשזון: 2) חבר הכנסת חיים אורון העלה את הסוגייה של הרחבת מפעלים בקיבוצים.

אברהם הירשזון: 3) חבר הכנסת ניסן סלומינסקי העלה את הסוגייה של יהודה ושומרון, והמכתב שהגיע או לא הגיע אלי, אבל המכתב קיים ואפשר לדון בנושא הזה.

אברהם הירשזון: 4) חבר הכנסת אהוד רצאבי העלה את סוגיית התנאים של אדם שהתחיל במסלול ואחר-כך עלה לארץ.

אברהם הירשזון: מה קורה, למה התנאים שלו צריכים להשתנות?

אברהם הירשזון: אלה סוגיות כבדות-משקל, שהייתי רוצה לחשוב עליהן.

אברהם הירשזון: אני חושב שגם אתם צריכים לחשוב עליהן.

אברהם הירשזון: חבר הכנסת אלי אפללו, אתה עומד לכנס עכשיו ישיבה של ועדת משנה לנושא תעשייה כשעל סדר היום נושא מנועי הצמיחה במשק.

אברהם הירשזון: אני מציע שאנחנו נפסיק את הישיבה עכשיו ונכנס ישיבה של הוועדה בתום ישיבת ועדת המשנה.

אברהם הירשזון: אני נותן זמן עד אז גם לאוצר וגם למשרד התעשייה, המסחר והתעסוקה להתייעץ ביניהם ולנסות להגיע להסכמה.

אברהם הירשזון: קחו בחשבון את מה שאמרו חברי הוועדה.

אברהם הירשזון: יכול להיות שבפרק הזמן הזה של שעה-שעה וחצי תוכלו להגיע להסכמות.

אברהם הירשזון: בשעה 13:00 אנחנו נתכנס פה לראות אם יש הסכמה בנושאים האלה ונמשיך את הדיון.

אברהם הירשזון: יש לנו העברות תקציביות.

אברהם הירשזון: אני רוצה לעבור עליהן עכשיו במהירות.

אברהם הירשזון: אני חושב שיש הסכמה בנושאים האלה.

אברהם הירשזון: אבל קודם לכן אני רוצה להעלות נושא אחד.

אברהם הירשזון: הגיע אלי חבר הכנסת בריזון.

אברהם הירשזון: פעם נוספת הגיעה אל הוועדה הפנייה המוכרת לכולכם (פנייה מספר 671) להעברת 32 מיליון שקל.

אברהם הירשזון: אני לא מוכן שתיזרק לפתחי הצעת חוק ובשקט יאמרו לי אם כן לדון עליה או לא לדון עליה.

אברהם הירשזון: אני מחזיר אותה לממשלה.

אברהם הירשזון: כשהממשלה תהיה מוכנה להביא את זה לדיון, שתודיע לי על כך.

נסים דהן: אני מבקש הצעה לסדר הדיון על ההעברות התקציביות.

נסים דהן: אדוני היושב-ראש, אני בטוח שגם אתה יודע שהמחשב באוצר סגור.

נסים דהן: אישור או אי-אישור של ההעברות התקציביות האלה לא נותן לאף אחד כלום.

נסים דהן: האוצר לא מבצע את זה.

נסים דהן: אנחנו טוחנים מים.

נסים דהן: בואו נדחה את זה וכשיפתח המחשב נדון בזה.

טמיר כהן: זה לבקשת האוצר.

אברהם הירשזון: מאחר והאוצר ביקש להעלות את הפניות האלה והאוצר אומר שהוא כן עומד לבצע את הדברים האלה, והיות והרפרנטים נמצאים פה, אז אנחנו נדון בבקשות.

אברהם הירשזון: פנייה מספר 475

ערן ניצן: הפנייה עוסקת בתקציב המינהל לאזורי פיתוח במשרד התעשייה, המסחר והתעסוקה.

ערן ניצן: במסגרתו לקראת התקשרות עם יזם לכניסה לאזור תעשייה רמת חובב משרד התעשייה, המסחר והתעסוקה מתכוון לבצע פעולות תשתית.

ערן ניצן: לכן נדרשים 9 מליון שקלים.

ערן ניצן: פרט לכך, יש סידור טכני בנושא ההכנסות של המינהל לאזורי פיתוח.

ערן ניצן: מקטינים אותן בהתאם להכנסות המוקטנות כדי שהחשב הכללי יוכל להעביר תקציבים מוקטנים.

אברהם הירשזון: הצבעה על פנייה מספר 475 בעד – רוב אין מתנגדים אין נמנעים הפנייה נתקבלה.

אברהם הירשזון: תודה רבה.

אברהם הירשזון: הפנייה מאושרת.

אברהם הירשזון: פנייה מספר 722 – תשלומים לנכים.

הרן לבאות: מדובר בהעברות פנימיות בלשכה לשיקום נכים, לטובת שכר בראש ובראשונה, הלוואות לרכב והחזקת טלפון.

הרן לבאות: לנכי רדיפות הנאצים מגיעה השתתפות בהחזקת טלפון והלוואות מועדפות לקניית רכב.

רוחמה אברהם-בלילא: יש פה הנהלה ואמרכלות.

רוחמה אברהם-בלילא: מה זה אמרכלות?

הרן לבאות: יש גם הוצאות מיכון ודואר.

רוחמה אברהם-בלילא: ההורדה היא מהתגמולים ונאמר כאן שזה הולך לסעיף אמרכלות ולסעיף הנהלה.

הרן לבאות: בסעיף הזה יש לנו עודפים גדולים מאוד כתוצאה מההקפאה של הקצבאות.

הרן לבאות: היתה קניית שירותי כוח-אדם לצורך ביצוע החוק של 1.1.47 ובשל הפרסומים גדלו הוצאות המיכון והדואר.

הרן לבאות: אנחנו עושים כאן העברה לקניית שירותי כוח-אדם, שהיא העברה גדולה, והעברה פנימית, שאותה אתם לא רואים, מכיוון שהיא בתקנה בתוך תקנה, בסעיף תגמולי נכי רדיפות הנאצים.

רוחמה אברהם-בלילא: אני מבקשת לדעת כמה.

רוחמה אברהם-בלילא: אני מתנגדת להעברה הזאת.

רוחמה אברהם-בלילא: לא יכול להיות שבסעיף כזה בגלל הקפאת תקציב נוצרות יתרות.

אברהם-בייגה שוחט: אבל את הצבעת בעד זה.

רוחמה אברהם-בלילא: גם אם הצבעתי בעד מותר לי להעיר.

אברהם-בייגה שוחט: מר הרן לבאות אמר שנוצר עודף כי יש שחיקה בקצבאות.

אברהם-בייגה שוחט: מי שהצביע בעד שחיקת הקצבאות, שלא יתפלא.

יצחק הרצוג: לא לוקחים מנפגעי רדיפות הנאצים.

רוחמה אברהם-בלילא: לא משנה לי ממה לוקחים.

אברהם הירשזון: אנחנו העברנו הצעת חוק של 1.1.41 כמדומני ובהצעת החוק הזאת האוצר אמר שהיא עולה 360 מיליון שקל.

אברהם הירשזון: אני טענתי אז שזה עולה 60 מיליון שקל.

נסים דהן: אני תיקנתי את זה בהסתייגות ל-38 מיליון שקל.

אברהם הירשזון: סליחה, 60 מיליון שקל.

אברהם הירשזון: בא האוצר ואמר: לא מסכים בשום אופן כי זה המחיר.

אברהם הירשזון: ראש הממשלה מר אריאל שרון אמר:

אברהם הירשזון: אני מקבל את דברי חבר הכנסת אברהם הירשזון ואכן בואו נלך עד 60 מיליון שקל.

אברהם הירשזון: אני מודיע לך שזה לא הגיע גם ל-60 מיליון שקל.

אברהם הירשזון: אני מודיע לך שלכן לא נותנים להם את כל הקצבה.

אברהם הירשזון: אני מודיע לך שאם יש עלי לחץ לפעול בנושא הזה, זה הלחץ.

אברהם הירשזון: לכן, לא מעניין אותי כל החוכמולוגיות.

אברהם הירשזון: רק כשיתנו לנכים את מה שמגיע להם אני אאשר דברים אחרים.

אברהם הירשזון: לכן אני לא מאשר את זה.

רוחמה אברהם-בלילא: גם אם מדובר בסכום כסף קטן, מיליון שקלים שנלקחים מתגמולים לנכים, זה מיליון פה ומיליון שם, זה לא תקין.

אברהם-בייגה שוחט: אתם הממשלה, לא אנחנו.

ניסן סלומינסקי: אני מוחה בתוקף על הנוהג שפשה לאחרונה בוועדה שרק מי שצועק מדבר ומי שהוא "ילד טוב" לא מדבר.

אברהם הירשזון: אני לא ראיתי שיש נוהג כזה בוועדה ואני מציע לך לחזור מדבריך.

אברהם הירשזון: חברת הכנסת רוחמה אברהם ביקשה רשות דיבור לפניך.

אברהם הירשזון: כמו כן, מותר ליושב-ראש להתערב, וליושב-ראש יש גם אמוציות משלו בדברים מסוימים.

ניסן סלומינסקי: אני מבקש, מאחר ובמהלך השנה האחרונה העברנו כבר מסעיף התגמולים וההענקות לנכי נרדפי הנאצים מאות מיליוני שקלים - - -

נסים דהן: לא העברנו.

נסים דהן: רצו להעביר.

ניסן סלומינסקי: אני חושב שזה דוגמה לאחד מסעיפי המקלט של האוצר שבו הוא שומר רזרבות ובמשך השנה הוא מחלק אותן, ויש עוד הרבה סעיפים כאלה.

ניסן סלומינסקי: אני אומר לכל השותפים שהיום מתדיינים על 1.2 מיליארד שקל מהרזרבה ואומרים ש"אם זה ייפרץ הכול יתמוטט", שיידעו שיש עוד הרבה סעיפים שבהם יש עוד הרבה מאוד מיליוני שקלים של רזרבה שאיך אומרים, נישט גפערלאך.

ניסן סלומינסקי: אני מבקש שיגידו לנו כמה כסף נמשך מהסעיף הזה בתור רזרבה.

אברהם הירשזון: חבר הכנסת ניסן סלומינסקי, אני לא אישרתי את זה, זה לא מעניין אותי.

אברהם הירשזון: אני לא רוצה לשמוע על כך עכשיו.

אברהם הירשזון: אני לא רוצה לדון בזה עכשיו.

אברהם הירשזון: פנייה מספר 723 – שינויים בתקציב הפיתוח של משרד התחבורה.

גילי קניגסבום: מדובר בשינויים פנימיים בתקציב הפיתוח של משרד התחבורה בהתאם לקצב ביצוע של פרויקטים.

אברהם-בייגה שוחט: אלה שני סעיפים שונים.

גילי קניגסבום: נכון, ושניהם עוסקים בפיתוח פרויקטים.

אברהם הירשזון: הצבעה על פנייה מספר 723 בעד – רוב אין מתנגדים אין נמנעים הפנייה נתקבלה.

אברהם הירשזון: תודה.

אברהם הירשזון: הפנייה מאושרת.

אברהם הירשזון: פנייה מספר 724 – שינויים בתקציב משרד הבינוי והשיכון.

אברהם הירשזון: חבר הכנסת אורון, בבקשה.

חיים אורון: זה אחד הסעיפים שהוא הפוך מהסעיף על נפגעי רדיפות הנאצים, הוא באופן קבוע גדל כל הזמן.

חיים אורון: זה הסעיף של בנייה כפרית.

חיים אורון: מי שלא יודע בדיוק, בנייה כפרית במדינת ישראל קיימת רק מעבר לקו הירוק.

קריאה: פה כתוב "בערבה" – "לשם פיתוח תשתיות בערבה".

ניסן סלומינסקי: זה ממש לא נכון.

אברהם הירשזון: סליחה, חבר הכנסת סלומינסקי, שמעתי אותך אומר קודם שלא כל מי שצועק צודק ולא כל מי שצודק צועק.

אברהם הירשזון: אז אל תעשה את שני הדברים.

חיים אורון: היות והיושב-ראש עיכב את אישור הסעיף בשל נושא אחר, אני רוצה לציין שלפני שבוע העברנו כאן 43 מיליון שקלים לבניית 200 יחידות דיור שהכותרת שלהן היא "הלוואת אגודה".

חיים אורון: כאשר ביקשתי פרטים איפה בנו בהלוואת אגודה בשנים 2001, 2002 ו-2003 נאמר לי – במכתב שקיבלת העתק ממנו – שאי אפשר לתת את הנתונים כי יש שביתה במשרדי הממשלה.

חיים אורון: אני קצת יודע.

חיים אורון: אני אומר לפרוטוקול, למעלה מ-90% ממה שנבנה בשנתיים הללו נבנה בשטחים.

חיים אורון: כל הבקשות של המועצה האזורית ערבה והמועצה האזורית גליל עליון ומועצות אחרות לבנייה מהסוג הזה של הלוואות אגודה נדחות.

חיים אורון: ביקשתי לדעת את הקריטריונים.

חיים אורון: העבירו לי קריטריונים אבל אמרו לי שהיות ואנחנו נמצאים עכשיו בסוף השנה העניין פוקע ב-31 בדצמבר.

חיים אורון: המכתב הגיע אלי שלשום.

חיים אורון: זאת אומרת, יש עכשיו כמה אנשים שרצים בארץ לראות אם הם יכולים משלשום ועד ה-31 בדצמבר להגיע לבנק, לקבל אישור מקבלן וגם להשתמש בהלוואות האלה.

חיים אורון: לכולם ברור שכל זה הוא רמאות.

חיים אורון: אני לא ארפה מהעניין הזה בכל סעיף הקשור לבנייה הכפרית.

חיים אורון: שלא "ימרחו" אותי עם 5 מיליון שקל בערבה בשביל להעביר מאות מיליוני שקלים למקומות אחרים מבלי שיימסר כאן דיווח מה קורה.

חיים אורון: לסיכום אני אומר דבר נוסף, אנשי האוצר, כולל מי שיושב כאן, יגידו לך שהם לא יודעים עד היום איפה בנו בהלוואות אגודה בשנה שעברה, איפה מתכננים לבנות השנה ואיפה רוצים לבנות בשנה הבאה.

חיים אורון: כל ניסיון לקבל את הנתונים האלה ממשרד האוצר – שאין בעיה לקבל מהם כל נתון על כל משרד אחר – כשזה מגיע לעניין הזה לא יודעים ולא שומעים.

חיים אורון: אגב, כל הפניות שלי הן במקביל למשרד הבינוי והשיכון ולמשרד האוצר.

חיים אורון: ממשרד האוצר עונים לי: אנחנו מבררים במשרד הבינוי והשיכון פרטים על הוצאות של עשרות מיליוני שקלים שאין עליהם אינפורמציה.

יצחק הרצוג: זה גם עובר לרזרבה.

ניסן סלומינסקי: כאן מדובר על העברת כסף לערבה.

ניסן סלומינסקי: זה מנוגד לכל התיאוריה של חבר הכנסת אורון, שאומר שהמינהל לבנייה כפרית עובד רק ביש"ע.

ניסן סלומינסקי: דבר נוסף, אני יודע כבר שבנושא הלוואות אגודה סוף כל סוף הקיבוצים, בפנייה יזומה של חבר הכנסת חיים אורון, התחילו לפנות ולבקש ואם אכן הם יבקשו הם יקבלו, כשכל זה מדובר על הלוואות בלי שום מענק.

אברהם הירשזון: אל תכעס עלי אם אעיר לך הערה.

אברהם הירשזון: חבר הכנסת אורון צריך לקבל את התשובה ממשרד האוצר.

אברהם הירשזון: אתה יכול לשאול שאלות ולהביע הסתייגויות.

אברהם הירשזון: אני לא מציע שתיתן לו תשובה רשמית על מה שהמדינה מבצעת.

ניסן סלומינסקי: גם הוא נותן תשובות.

אברהם הירשזון: הוא שואל שאלות.

ניסן סלומינסקי: הוא גם אומר תשובות.

ניסן סלומינסקי: לכן אני מעיר על כך.

ערן ניצן: אתייחס לפנייה הזאת ולשתיים שאחריה כי שלושתן קשורות זו בזו.

ערן ניצן: כל הפניות האלה מעבירות בסך הכל מיליון שקלים למשרד התחבורה, מיליון שקלים נוספים למשרד החקלאות ו-5 מיליון שקלים למשרד הבינוי והשיכון.

ערן ניצן: אלה כספים שיועברו למועצה האזורית הערבה התיכונה מכיוון שהממשלה זיהתה פגיעה קשה וספציפית בתפקוד המועצה ובתקציבים שמופנים אליה בגלל צעדים שננקטו בתכנית החירום הכלכלית לשנת 2003.

ערן ניצן: על כן בשנת 2003 אנחנו מעבירים את 7 מיליון השקלים האלה דרך משרדי הבינוי והשיכון, החקלאות והתחבורה.

אברהם הירשזון: קודם כול אנחנו דנים בפנייה הזאת.

אברהם הירשזון: לאחר מכן נדון בפניות הנוספות.

אברהם הירשזון: אני חושב שחבר הכנסת אורון מציג כאן פעם אחר פעם דרישות שהגיע הזמן שתמלאו אחריהן.

חיים אורון: הם לא יודעים.

חיים אורון: הוא יגיד לך שהם לא יודעים.

חיים אורון: שיגיד שאני אומר לא-אמת.

חיים אורון: אני אומר לפרוטוקול, שנציג האוצר יגיד אם הוא יודע איפה היתה בנייה תקציבית בשנה שעברה.

ניסן סלומינסקי: אבל לא על זה דיברו.

ניסן סלומינסקי: דיברו על הלוואות אגודה.

חיים אורון: שיגיד איפה היו הלוואות אגודה בשנה שעברה.

ניסן סלומינסקי: דיברת על הלוואות אגודה שאושרו לפני שבוע.

ניסן סלומינסקי: על מה אתה מדבר?

חיים אורון: שיגיד לי נציג האוצר איפה היו הלוואות אגודה.

ניסן סלומינסקי: הגישו לך רשימה.

חיים אורון: לא הגישו.

אברהם הירשזון: רבותי, אחרי ששמענו את הצגת הנושא אני בכל אופן לא חושב שצריך לעשות את זה על חשבון ההעברה ואני כן חושב שצריך להעביר את הנתונים לוועדה.

אברהם הירשזון: אני מודיע לשניכם, אם לא יבוא דיווח לוועדה – אני אכנס ישיבה עם חברי הכנסת סלומינסקי ואורון, נמקד בדיוק את הדברים ולאחר מכן אם לא נקבל דיווח אני מודיע, לא אאשר יותר פניות.

אברהם הירשזון: הצבעה על פנייה מספר 724 בעד – רוב אין מתנגדים אין נמנעים הפנייה נתקבלה.

אברהם הירשזון: תודה רבה.

אברהם הירשזון: הפנייה אושרה.

אברהם הירשזון: בכל שאר ההעברות התקציביות אנחנו נדון בשעה 13:00.

אברהם הירשזון: אנחנו עוברים לוועדת המשנה.

אברהם הירשזון: אני מודה לכם מאוד.

אברהם הירשזון: (הישיבה הופסקה בין 11:30-13:50)

אברהם הירשזון: אני פותח את הישיבה.

אברהם הירשזון: אנחנו חוזרים לנושא הצעת החוק לעידוד השקעות הון והדרישות של חברי הכנסת.

אברהם הירשזון: אני מבקש לדעת האם יש איזה פשרה בעניין או דיעה אחידה כלשהי.

אברהם הירשזון: יצאתם, דיברתם ואני מציע שתציגו את ההסכמות בפני הוועדה.

אמיר לוי: הצגנו מראש בקשה להאריך בחצי שנה.

אמיר לוי: הממשלה אמרה שבמהלך חצי השנה הזאת היא רוצה להביא תיקון בחוק לעידוד השקעות הון, לעשות רפורמה מסוימת, כשחלק מהדברים מוכרים: כמו גושי מס חדשים ועוד כמה תיקונים.

אמיר לוי: אתם העליתם חשש מפני מה שיקרה אם הממשלה לא תסיים את הכנת הרפורמה בחצי השנה הזאת ואז יהיה צורך לחזור לכאן ולהעלות הצעת חוק חדשה ולעבור שלוש קריאות ואולי בסוף עלול להיווצר מצב, אפילו מסיבות בירוקרטיות, שאין חוק לעידוד השקעות הון.

אמיר לוי: הפתרון שאנחנו רוצים להציע הוא לבקש מכם להאריך את החוק בחצי שנה.

אמיר לוי: שני השרים הממונים על החוק, קרי: שר התעשייה, המסחר והתעסוקה ושר האוצר, יוכלו להאריך את החוק בצו לחצי שנה נוספת באישור ועדת הכספים של הכנסת.

אמיר לוי: בדרך הזאת נוכל להבטיח שאם השרים לא יצליחו להביא רפורמה או שיצליחו וזה עדיין יהיה בדיון בוועדת הכספים ויישאר עוד חודש-חודשיים עד שהוועדה תסיים את הדיונים בחוק, אפשר יהיה בצו ולא בשלוש קריאות להאריך את תוקף החוק ככל שיידרש עד לכל היותר שנה.

אמיר לוי: אנחנו לא רוצים להגיע לזה אבל אם לא תהיה ברירה בעצם זה פותר את הבעיה.

חיים אורון: אבל אין לנו בכלל חוק בקריאה ראשונה להארכת תחולה.

חיים אורון: מה שמונח כאן הוא דבר אחר.

חיים אורון: על זה אנחנו מלבישים את התוספת?

אברהם הירשזון: כן.

אברהם הירשזון: מאחר ואף אחד לא טען שזה נושא חדש, זה אפשרי.

סמדר אלחנני: זה עוד לא הגיע אפילו כ-white print.

אברהם הירשזון: אנחנו עושים כאן משחק, אנחנו לוקחים דבר קיים ומלבישים עליו.

אברהם הירשזון: אלא אם כן אתה מציע שוועדת הכספים תמתין עד שיעבור קריאה ראשונה וכן הלאה.

אמיר לוי: בעניין הזה אני סומך מאוד על אדוני היושב-ראש.

חיים אורון: אני מציע להאריך בשנה.

חיים אורון: תהיה לי הסתייגות ונדבר עליה ואתם תצביעו ויהיה רוב בעד ההצעה שלכם.

סמדר אלחנני: אדוני היושב-ראש, אתה צריך להצביע על נוסח אחר.

חיים אורון: אני מבקש להאריך עד 31 בדצמבר 2004.

חיים אורון: אם השרים יביאו לכאן הצעה לחוק חדש אז או שתוקפו של החוק הקודם יתבטל או שעל-פי ההצעה שלי יהיה מסלול מקביל למשך חצי שנה.

אברהם הירשזון: אני מבקש שתכינו את כל הנוסחים כדי שנוכל להצביע על זה, אם לא היום אז לפחות מחר.

אמיר לוי: בתוך כמה דקות זה יהיה מוכן.

חיים אורון: שאלת אותי על נושא הרחבת מפעלים.

חיים אורון: אמרו לך, ובצדק, שעד שנת 2006 אין בעיה.

חיים אורון: יש בעיה רק בנקודה אחת, שאולי גוררת לנקודות נוספות.

חיים אורון: אגב, בכל המקרים מדובר בהרחבה, לא מדובר במפעלים חדשים.

חיים אורון: היום ביותר ויותר מפעלים קיבוציים יש שותפים.

אברהם הירשזון: שואל חבר הכנסת אורון מה קורה אם היום נכנס אלי בעל מפעל, שיש לו עד שנת 2006 אפשרות להרחבה, והוא יבוא ויגיד: אדוני, ב-2007 אני רוצה להרחיב ואני חושש שלא יתנו לי להרחיב יותר.

אברהם הירשזון: אז בשביל מה אני צריך את כל העניין הזה?

אברהם הירשזון: אני מראש לא רוצה להיות פה.

גבי גולן: זה לא המצב כי הממשלה שקיבלה החלטה בשנת 2002 עד 2006 וקבעה שהצו פוקע בשנת 2006.

גבי גולן: הכול פוקע ב-2006, וזה נוגע גם לאותם מרחיבי מפעלים.

גבי גולן: ב-2006 הממשלה תדון מחדש ותחזור לוועדת הכספים עם הצעה.

גבי גולן: כל השינוי שהיה ב-2002 נתחם בזמן.

חיים אורון: אני יודע את זה.

חיים אורון: יש שני מצבים.

חיים אורון: אם אתה בא ואומר: מצבם של כל המפעלים אחיד והאדם יחליט אם הוא רוצה להיות בעין דור או רוצה להיות באלון תבור, זה דבר אחד.

חיים אורון: אבל לא יכול להיות שאם עין דור עם השותף החיצוני שלהם רוצים להרחיב את המפעל שלהם לשבבי זכוכית, יבוא השותף החיצוני ויגיד: זה בסימן שאלה.

חיים אורון: אם יש חוק אחיד בכל הארץ, הוא אחיד בכל הארץ.

חיים אורון: אדם נורמלי בארץ יודע שיכול להיות שבעוד שנתיים או בעוד חצי שנה תבוא הממשלה ותשנה את החוק לעידוד השקעות הון, זה חלק מהסיכון שלו.

חיים אורון: כרגע נוצר מין מצב שיש קבוצה של 200 וכמה מפעלים שעומדים וקיימים.

חיים אורון: לרובם אין שום תכנית ללכת למקום אחר, וחלקם נמצאים היום עם כל מיני שותפים חיצוניים שאינם חברי קיבוץ ופתאום נכנס עוד איזה גורם של אי-ודאות שאף אחד לא חושב שהוא מוצדק.

חיים אורון: אף אחד לא יגיד היום למעגן מיכאל שיפרקו את המפעל במעגן מיכאל ויעברו לאור עקיבא.

חיים אורון: הרי זה סתם עלה באיזה שלב כי היתה קונספציה כזאת ועכשיו זה מעיק.

חיים אורון: אין על זה גם ויכוח ולכן אני מבקש שתורידו את אי-הבהירות הזאת.

חיים אורון: נכון שהיא לא פוגעת היום במי שמגיש בקשה להרחבה אבל אם לא היתה שום בעיה הרי לא הייתי פונה בעניין הזה.

חיים אורון: הבעיה שאני מעורר הרי קיימת במציאות כי היא יוצרת מצב של אי-ביטחון.

חיים אורון: מגיע מישהו חיצוני למשא ומתן עם עורכי-הדין שלו, הוא בודק את כל הניירות ואומר למפעל: כאן זה בטוח רק לשנתיים הקרובות ואחר-כך זה כבר לא בטוח.

חיים אורון: מה אתה היית עושה?

חיים אורון: מה אני הייתי עושה?

חיים אורון: הייתי דורש שיגידו לי שזה בטוח.

חיים אורון: לכן אני מעלה את זה כאן.

חיים אורון: ברור שתמיד המדינה יכולה לעשות הכול, היא יכולה לשנות את החוק לעידוד השקעות הון והיא יכולה לבטל את האזורים או להחליפם.

חיים אורון: זה בסדר, זה כולל את כולם.

חיים אורון: אבל כאן נוצרה החרגה של קבוצת מפעלים מסוימת.

חיים אורון: דרך אגב, אין לזה שום היגיון.

חיים אורון: כשאני מנסה להבין מהיכן זה צמח, אני לא מצליח להבין.

חיים אורון: אז תורידו את העננה.

חיים אורון: אני מבין שכבר שנה מבטיחים להביא הצעת החלטה לממשלה אך לא מביאים.

חיים אורון: תביאו החלטה פשוטה, שמה שיש בכל מקום, על-פי החלוקה האזורית, יהיה גם במפעלים האלה, ונגמר העניין.

חיים אורון: ואז תשוו את מצבם למצב של שאר המפעלים בארץ.

אברהם הירשזון: רבותי, מה הבעיה שלכם בנושא הזה?

אברהם הירשזון: אני מבין שמשרד התעשייה, המסחר והתעסוקה מצדד בזה.

רענן דינור: ממש כך.

אברהם הירשזון: אז מה הבעיה?

גבי גולן: אני כנראה לא מצליח להסביר אבל אין שום בעיה.

גבי גולן: בשנת 2002 הממשלה קיבלה צו לארבע שנים.

אברהם הירשזון: אם משרד התעשייה, המסחר והתעסוקה אומר שיש בעיה אז יש בעיה.

רענן דינור: יש גם משמעות הרבה מעבר לכך.

רענן דינור: זה אומר שיש שתי קבוצות נפרדות, של הקיבוצים ושל האחרים.

רענן דינור: מה ההיגיון?

רענן דינור: למה?

רענן דינור: יש עוד מישהו שהוגבל בהרחבה?

גבי גולן: כן, כולם.

גבי גולן: הצו כולו יפוג ב-2006.

גבי גולן: עין דור היום נמצאת באותו מצב כמו מפעלים אחרים.

גבי גולן: בשנת 2006 הצו יפוג, תשב הממשלה, תבחן מחדש את המדיניות ותבוא לוועדת הכספים עם צו חדש.

אבי פלדמן: כתוצאה משינוי ההגדרה של אזורי עידוד תעשייה בשנת 2001, בשנת 2002 אמרו: מי שנפגע כתוצאה מהשינוי אנחנו נותנים לו תקופת מעבר שבה אפשר יהיה לבצע את ההרחבות, ותקופת המעבר נגמרת ב-2006.

גבי גולן: כל הצו נגמר ב-2006.

אבי פלדמן: לא.

חיים אורון: אבל זה חל רק על הקיבוצים.

אבי פלדמן: זה צו שבא לתקן רק את המצב של מי שנפגע כתוצאה מהצו של 2001.

גבי גולן: סלח לי מאוד, בוא לא נתווכח על עובדות.

גבי גולן: אני מודיע לכם בצורה הברורה ביותר, ב-101%, החלטת הממשלה קובעת שהצו שהוצא בעקבות החלטת הממשלה הזאת כולו פוקע בשנת 2006.

גבי גולן: הצו ניתן עד שנת 2006.

גבי גולן: אנא תבדוק את זה.

רענן דינור: מר גבי גולן, לשיטתך לא יהיו הרחבות אחרי 2006?

גבי גולן: יהיו הרחבות, בוודאי.

רענן דינור: זה מה שאנחנו אומרים.

רענן דינור: זה ויכוח על ניסוחים.

רענן דינור: אתה מסכים אתי שבמצב הקיים היום מי שיוצא נפגע זה התעשיות בחצרים של הקיבוצים והמושבים?

גבי גולן: לא.

רענן דינור: אז יש לנו ויכוח.

חיים אורון: אגב, אתה היחיד שאומר את זה.

גבי גולן: אבל זה עובדה, חבר הכנסת אורון.

גבי גולן: בואו נבדוק מה כתוב בצו.

אברהם הירשזון: יש ויכוח בתוך הממשלה ואתם רוצים שאני אקבל כאן הכרעות על ניסוח?

אברהם הירשזון: אני לא קראתי את הנוסח.

אברהם הירשזון: כאשר באה הממשלה פה אחד, כל המשרדים, ואומרת שזה הניסוח, אזי אמון עלי הניסוח.

אברהם הירשזון: היום אני רואה שזה לא אמון על כל הממשלה.

אברהם הירשזון: לפיכך אני לא מוכן לקבל החלטות.

אברהם הירשזון: אני ער לכך שצריך לגמור את החוק הזה עד מחר.

אברהם הירשזון: מחר אנחנו בין כך מקיימים כאן ישיבות.

אברהם הירשזון: תבואו עם דבר מוגמר, עם נוסח כתוב ומודפס ואז אין לי בעיה להצביע על זה מחר.

אברהם הירשזון: אבל תבואו עם תשובות על כל הנושאים שסיכמנו.

אמיר לוי: הסוגייה שחבר הכנסת אורון מעלה לא קשורה למועד הארכת תוקף החוק.

אמיר לוי: יכול להיות שהיא צריכה לקבל פתרון.

שמואל מרדכי: אנחנו מציעים להפריד את הנושא הזה בכל זאת.

חיים אורון: אני מוכן ללכת לקראתכם.

חיים אורון: אני לא רוצה לעכב את זה אבל תעשו לי טובה, בואו נסכם - - -

אברהם הירשזון: אומר לכם מה הבעיה, ואני לא יודע אם זאת הבעיה של חבר הכנסת אורון.

אברהם הירשזון: אני הולך לקראת הממשלה בהרבה מאוד דברים.

אברהם הירשזון: אחרי שאני מעביר את הדברים אז הממשלה שוכחת שאנחנו כאן.

אברהם הירשזון: אם אתם מבטיחים לחבר הכנסת אורון להביא דבר מוגמר בעניין שהוא העלה בעוד זמן מסוים, אני רוצה לדעת שתתקיים כאן ישיבה בעוד זמן מסוים ואז יעלה הנושא שחבר הכנסת אורון העלה.

אברהם הירשזון: יכול להיות שנצביע נגד אבל אני רוצה שנהיה מוכנים לנושא הזה.

אברהם הירשזון: אם אתם אומרים לי על דעת כל המשרדים שבתוך 2-3 שבועות, עד סוף ינואר, נקבל נוסח המוסכם על הממשלה, אין לי בעיה, אבל שיהיה ברור.

גבי גולן: בסדר גמור, אין שום בעיה.

אברהם הירשזון: תודה רבה.

אברהם הירשזון: בעניין יש"ע יש לכם גם כן חודש ימים.

אברהם הירשזון: לא צריך להביא את זה היום.

רענן דינור: מי שצריך לטפל בנושא יש"ע הוא שר האוצר.

רענן דינור: כל הפניות אליו לא נענו.

רענן דינור: ששר האוצר יואיל לענות.

אברהם הירשזון: מר אמיר לוי, אני מבקש ממך.

אברהם הירשזון: אני עוד לא ראיתי את המכתב, קיבלתי אותו רק עכשיו.

אברהם הירשזון: יש עניין של הארכת הצו ביש"ע.

אברהם הירשזון: תבדקו את זה.

אברהם הירשזון: משרד התעשייה, המסחר והתעסוקה אומר שהם לא מקבלים עדיין שום איתותים מהאוצר למרות הפניות שלהם.

אברהם הירשזון: אני בטוח שאתה תוכל לבדוק את זה, לראות מה עמדת האוצר.

גבי גולן: אני מציע להביא את זה בצורה מסודרת.

גבי גולן: יש"ע זה לא במסגרת החוק.

גבי גולן: אושרה בוועדת הכספים מפת האזורים והיועץ המשפטי לממשלה נתן חוות דעת שראוי להביא לאישור ועדת הכספים גם מה שקורה ביש"ע, וזה מה שצריך לעשות.

אברהם הירשזון: אני מציע שתביאו את זה לכאן, זה הכול.

אמיר לוי: אז מה צריך, חתימה של שר האוצר על הצו?

קריאה: כן.

אמיר לוי: אם זה מחוץ לחוק אז איך?

חיים אורון: צריך להודיע לאמריקאים.

חיים אורון: אנחנו חיים במדינה מטורפת.

רענן דינור: יש כאן שני דברים: פעם אחת החלת החוק, ופעם שנייה קביעה שכל מי שייקח את זה יקבל את חוק הנגב ...

אברהם הירשזון: עד סוף ינואר תבואו לוועדה עם הצעה בנושא הזה.

שמואל מרדכי: אני רוצה להבהיר עניין אחד.

שמואל מרדכי: גם היום יש"ע מוגדרת ומקבלת אישורים לפי אזור א'.

שמואל מרדכי: היועץ המשפטי לממשלה אמר שראוי להביא גם את הנושא הזה לאישור מחדש בוועדה.

חיים אורון: רק שתדעו כיצד מוגדרת יש"ע.

חיים אורון: יש את אשכולות ויש את להב.

חיים אורון: להב היא אזור ב' ואילו אשכולות אזור א'.

חיים אורון: זה בדיוק אותו קו רוחב.

חיים אורון: אנחנו 800 מטר ממערב לקו הירוק והם 800 מטר ממזרח לקו הירוק.

אברהם הירשזון: אנחנו נקיים על זה דיון בחודש ינואר.

אברהם הירשזון: גם בנושא שהעלה חבר הכנסת רצאבי אנחנו נדון עד סוף חודש ינואר.

גבי גולן: על זה צריך להביא לכאן את אנשי מס הכנסה.

טמיר כהן: אנשי מס הכנסה הוזמנו גם לדיון היום.

מרב אלבז: הנוסח כתוב כמעט בנוסח סופי.

מרב אלבז: הרעיון המקורי כתוב ולכל היותר יכולים להיות שינויי נוסח קלים, לא מבחינת המהות אלא רק מבחינת הפרוצדורה.

מרב אלבז: לעומת הנוסח הכחול, הוסיפו כאן את סעיף 18(א).

מרב אלבז: הנוסח יהיה כדלקמן: "בסעיף 18(א) בחוק לעידוד השקעות הון, התשי"ט-1959 (להלן – החוק העיקרי), במקום "ו' בטבת התשס"ג (31 בדצמבר 2003)" יבוא "י"א בתמוז התשס"ד (30 ביוני 2004)".

מרב אלבז: " ולאחר מכן: "השרים רשאים, באישור ועדת הכספים של הכנסת, להאריך בצו את התקופה האמורה בסעיף זה לתקופה נוספת, ולא לאחר יום י"ט בטבת התשס"ה (31 בדצמבר 2004).

מרב אלבז: "

חיים אורון: אני מגיש הסתייגות.

חיים אורון: אני רוצה לומר ליושב-ראש הערה עקרונית.

חיים אורון: אם אני לא טועה זה פעם ראשונה שאנחנו מחוקקים חוק שמסמיך את השרים להאריך בצו תוקף של חוק משמעותי מאוד.

חיים אורון: אני מכיר את החיים, ברור לי שיאריכו עוד פעם.

חיים אורון: בטכניקה הזאת יאריכו אותו אחר-כך בערך עשרים שנים.

חיים אורון: זאת אומרת, החוק הזה הופך מחוק שהארכתו כרוכה בשלוש קריאות בכנסת, כי הוא חוק כבד מאוד עם משמעות גדולה מאוד, לחוק שמאושר בצווים.

גבי גולן: רק בחצי שנה נוספת.

חיים אורון: אחר-כך יהיה תיקון בחוק שיגיד שגם אחר-כך מאריכים אותו בצו לשנים הבאות.

חיים אורון: בחייך, אנחנו לא חיים בארץ?

חיים אורון: מבחינה עקרונית יש הבדל גדול בין להגיד בואו נאריך בחוק ונעצור לבין להכניס לחוק לעידוד השקעות הון מנגנון של הארכה בצווים.

חיים אורון: כולם יודעים אילו רגישויות יש כאן.

חיים אורון: בחוק הזה ישנן ההטבות, ועל זה אחר-כך מדביקים את האזורים, ולזה מדביקים דברים אחרים.

חיים אורון: רק עכשיו סיימנו ישיבה של שלוש שעות וראינו עד כמה זה חוק של מיליארדים.

חיים אורון: הוא לא יכול להיגמר בכך ששני שרים יחליטו בצו.

אברהם הירשזון: זה באישור ועדת הכספים.

אמיר לוי: הצענו לוותר כאן על שלוש קריאות כדי שזה לא ייתקע.

אברהם הירשזון: חבר הכנסת חיים אורון, אתה מדבר על כך שזה צריך לעבור במטחנה הציבורית.

אברהם הירשזון: המטחנה הציבורית, בלי לפגוע, היא לא במליאה אלא היא פה בסופו של דבר.

אברהם הירשזון: המליאה תקבל את הטחינה שאנחנו נעשה כאן.

אברהם הירשזון: אם זה מגיע לכאן לפני תהליך הטחינה אז אנחנו גם יכולים לומר: רבותי, סליחה, אנחנו לא מאשרים את הדבר הזה.

חיים אורון: אני מבקש לרשום כאן הסתייגות.

חיים אורון: הצבעה על הצעת החוק לעידוד השקעות הון (תיקון מספר 58), התשס"ד-2003 בעד – רוב אין מתנגדים אין נמנעים הצעת החוק נתקבלה.

אברהם הירשזון: תודה רבה.

אברהם הירשזון: הצעת החוק אושרה.

אברהם הירשזון: תחזרו אלינו עד סוף חודש ינואר בנושאים שביקשנו.

אברהם הירשזון: אני מודה לכם מאוד.

אברהם הירשזון: אני עובר להעברות התקציביות.

אברהם הירשזון: פניות מספר 726-727 הצבעה על פניות מספר 726-727 בעד – רוב אין מתנגדים אין נמנעים הפניות נתקבלו.

אברהם הירשזון: תודה רבה, הפניות אושרו.

אברהם הירשזון: פניות מספר 728-729 – משרד החקלאות.

אברהם הירשזון: הצבעה על פניות מספר 728-729 בעד – רוב אין מתנגדים אין נמנעים הפניות נתקבלו.

אברהם הירשזון: הפניות נתקבלו.

אברהם הירשזון: פנייה מספר 733 – משרד הבינוי והשיכון.

אברהם הירשזון: הצבעה על פנייה מספר 733 בעד – רוב אין מתנגדים אין נמנעים הפנייה נתקבלה.

אברהם הירשזון: תודה.

אברהם הירשזון: הפנייה אושרה.

אברהם הירשזון: פנייה מספר 737 הצבעה על פנייה מספר 737 בעד – רוב אין מתנגדים אין נמנעים הפנייה נתקבלה.

אברהם הירשזון: תודה רבה.

אברהם הירשזון: הפנייה אושרה.

אברהם הירשזון: פנייה מספר 738- פנייה תקציבית זו נועדה להגדיל הרשאה להתחייב בסך 750 מיליון שקל.

גילי קניגסבום: מדובר בהרשאה להתחייב בגין הסובסידיה השוטפת לחברת רכבת ישראל.

גילי קניגסבום: לפני חודש-חודשיים אישרנו כאן את הסכמי הפיתוח וההרשאה להתחייב בגובה 24 מיליארד שקל שתקצבה את כל הסכמי הפיתוח.

גילי קניגסבום: במקביל להסכמי הפיתוח יש הסכם לסובסידיה השוטפת של הרכבת שמסתכם ב-750 מיליון שקלים לחמש שנים, עד סוף שנת 2008.

גילי קניגסבום: לכן אנחנו צריכים לתקצב את זה כבר היום.

חיים אורון: מתוך זה מורידים כאן 42 מיליון שקל.

גילי קניגסבום: לא, 42 מיליון שקל אתה מוסיף להם.

גילי קניגסבום: זה נוסף בתקציב שוטף.

יצחק הרצוג: זה מפחיד קצת ששני חברי כנסת צריכים לאשר הרשאה להתחייב בסכום כל-כך גבוה.

אברהם הירשזון: קודם כול אנחנו 4 חברי כנסת.

אברהם הירשזון: האם יש התנגדות?

אברהם הירשזון: אני מבין שזה סכום כבד.

אברהם הירשזון: הצבעה על פנייה מספר 738 בעד – רוב אין מתנגדים אין נמנעים הפנייה נתקבלה.

אברהם הירשזון: תודה רבה, הפנייה מאושרת.

אברהם הירשזון: רבותי, הישיבה נעולה.

אברהם הירשזון: אני מודה לכם מאוד.